qundao/data-zh-poetry huggingface dataset:
早發臨川經回龍寺少刻因觀李供奉壁畫須菩提
作者：劉弇
朝代：宋

黎明出故壘，得此空王宮。
結廬知何年，十里巒岡重。
居然謝埃𡏖，䆗窱開房櫳。
簁籬漏初日，雲木凉高風。
直疑天邊秋，六月到此中。
壁端故時筆，磊落空生容。
詐言竺乾客，燕坐長年逢。
我來偶拭目，滯念爲一空。
野僧强留連，稻飯延高舂。
王程迫星火，持語勿惱憹。
方慚簡書畏，何計棲狂蓬。
早發襄邑
作者：劉弇
朝代：宋

迢迢汴水吞窈冥，白榆多於天上星。
林梢碎漏月痕白，草頭冷泣螢腰青。
雲霄九重近在目，鵷鷺百翮誰趨庭。
雞聲馬蹄正立敵，斷送垢褐疲吾形。
早發赴蒙縣二首·其一
作者：劉弇
朝代：宋

草露垂垂白，溪泥脚脚深。
槿籬藏吠犬，桑蘙漏棲禽。
食匕驚浮世，鞭梢度寸陰。
利名幺麽得，會是死灰心。
早發赴蒙縣二首·其二
作者：劉弇
朝代：宋

搖落秋無頼，追隨月結緣。
褐衣寒未授，櫪馬老先顛。
客思淮雲遠，鄉魂越鳥邊。
荒唐故時叟，曳尾想遺阡。
春日即事
作者：劉弇
朝代：宋

歲月催人誤壯圖，風清官况强支吾。
春來酒病尋常有，老去花迷大殺無。
慵裏盛添詩債負，閒中贏得睡工夫。
誰知到此扁舟內，白面書生瘦矣乎。
春日舟中即事
作者：劉弇
朝代：宋

不因門有北堂親，肯泛孤舟瘴海濱。
萬里江湖愁去客，一春風雨厭行人。
花朝水國留題懶，月夜鄉園入夢頻。
每被烟波驚破膽，却思雲石自由身。
春日舟中即事
作者：劉弇
朝代：宋

墨綬蠻鄉去，青春瘴海行。
陋篷愁暴雨，小艇畏長鯨。
灘惡舟難渡，風狂浪易生。
不堪江上笛，時送兩三聲。
春日舟中喜晴三首·其一
作者：劉弇
朝代：宋

霧斂雲回雨却殘，衣單猶尚怯朝寒。
烟塵暗處江山窄，日月光來宇宙寬。
漁棹不憂灘浪險，客輪惟喜路程乾。
關關珍重梢頭鳥，每到晴中語亦懽。
春日舟中喜晴三首·其三
作者：劉弇
朝代：宋

安得繩絲萬丈長，絆留烏影在扶桑。
三春厭倦泥塗走，一旦親逢日月光。
山有晚烟青鬰鬰，天無陰霧碧蒼蒼。
雨餘更荷風相照，吹送殘花滿院香。
春日舟中喜晴三首·其二
作者：劉弇
朝代：宋

久厭梅蒸蠹客袍，一逢晴色喜陶陶。
嵐烟散後青山出，海霧開來日月高。
四海廓成清世界，五湖消滅惡風濤。
九衢來往趨名者，遂免泥塗僕僕勞。
春日送林推官
作者：劉弇
朝代：宋

送君南浦忍分襟，注目春江烟水深。
思亂似雲無所著，情濃如酒不堪斟。
杏花燒斷離人恨，杜宇啼穿去客心。
別後願爲深夜蝶，翩翩飛夢去相尋。
春日送簽判陽承議
作者：劉弇
朝代：宋

春山野思萬千重，那更江頭來送公。
別淚滴流紅杏雨，離情搖曳綠楊風。
一枝易遶南飛鵲，隻字難憑北塞鴻。
惟有感恩情不斷，夜深長入夢魂中。
晉之太博同舍常愴六世外祖鄭氏苗裔中絕曩訪得丘墓所在歲時享祀不輟鄉里化之因有詩紀其事謀弇屬和云
作者：劉弇
朝代：宋

綢繆霜露他時感，零落昆雲幾葉孫。
原上有封吞馬鬣，道邊無石認羊蹲。
黄粱暗換塵勞世，白草重歸血食魂。
未論紛紛悲往逝，的應凜凜愧生存。
晚晴
作者：劉弇
朝代：宋

翔飆拂層陰，孤鏡掛天脚。
幽姿媚澄塘，俊活扶秋岳。
饑烏下木末，啅雀喧簷角。
落日銜半規，逗翳如新濯。
海濤晚聲收，萬里卷冰箔。
微颸襲疏櫺，輕靄躐叢薄。
蛛絲裊如狂，虛隙野馬躍。
病軀得愜適，更甚解攣縛。
瀟灑萬籟并，沖融百飛却。
熊經與鳥申，彷彿猶能學。
蕭蕭寒砧弄，天半哀音落。
客愁轉如蓬，萬緒入冥寞。
不無臨風想，曬目歸領略。
茹蔬味新腴，把酒蘸沉粕。
明朝踏新泥，已有躋攀約。
書國清寺清曉上人壁
作者：劉弇
朝代：宋

老師八十大僧生，頭插吳龜見壽徵。
斸開雲根作活計，隠約百尺飛觚稜。
書新興羅漢室
作者：劉弇
朝代：宋

應真檀施者誰子，僧云福堂隴西李。
亙無窮盡理則那，明明善根此其始。
月波樓
作者：劉弇
朝代：宋

玉魄冰魂萬頃連，曲欄仍在斗魁邊。
浮天自作通津去，洗客終疑爽氣偏。
不比尋常閑水墨，最宜三五好嬋娟。
翬飛穩蘸明河接，更擬憑虛逼島仙。
有詔遣移局實錄院因成古詩奉別同舍學士諸公聊佐一笑
作者：劉弇
朝代：宋

春秋謹嚴書，百史茲考信。
晚周駕而東，弱魯猶足訓。
低昂心權衡，與奪管膚寸。
包羅三八祀，誣始蓋其慎。
一言開慘舒，九地迴斧衮。
密雖異鯤鮞，寬亦漏鯨蜃。
姦魂負芒羞，忠骨蓋棺奮。
肉角死西郊，風味一朝盡。
千秋聖人經，寂寞風雨燼。
三子豪未除，巧語終不近。
早時遷固儔，雄誇掠秋隼。
斧鑿謝前規，沙場出孤駿。
森嚴雖時乏，猶足傲拘窘。
黠兒何厚誣，乞米誑髫齓。
至今汗青手，縮袖齎痛憤。
此道竟寂寥，斯文有遺恨。
於皇宋七世，輝赫到禹舜。
起𧽼下祥祉，郁穆起聲聞。
載祀盈十六，鏟滌無垢釁。
斯民被醇和，淪浹酣九醖。
冠劍趨夔皋，戈鋋老廉藺。
君臣不朽計，邈與事功運。
龍催鼎湖去，墨燥螭凹潤。
際會風雲收，刀尺光景迅。
肧腪歸太史，承乏乃頑鈍。
詔遣陪青箱，隨宜課程趁。
攀緣赤霄堮，颯灑塵土鬢。
嗟我佁儗人，機杼終不韵。
早負江湖心，晚繇道山進。
幺麽亦胡爲，陪躡濫英俊。
捫奎星辰逼，飛辯球琳振。
計工蠹魚上，三載真一瞬。
今者聯結束，如發千里軔。
鷦鷯巢新林，末似枯枝穩。
赬鯉定自勞，何取名赤鯶。
酒徒謝知章，詩敵拋何遜。
徒勞門戶成，慙愧上車問。
猶幸親切連，勿負時通訊。
杉溪驛
作者：劉弇
朝代：宋

竹巖杉溪道路長，道邊古驛開蒼茫。
分流溪水薄枉渚，挨石人家環上方。
王程星火懼將恐，霜冬草樹芸其黄。
去來今昔幾男子，姓字喧傳兩女郎。
李倅惠詩次元韵酬謝
作者：劉弇
朝代：宋

寸毫揮灑敵連城，想見仙標白玉京。
周鼓直須論妙刻，陶琴初不費煩聲。
他年浪許曾窺豹，此日誰堪與濯纓。
寂寞蓬茨今有助，病軀那復愧登瀛。
李宰新成假山
作者：劉弇
朝代：宋

夫子絕俗姿，趣尚豁雲海。
花移洛下品，池割天潢派。
中間疊嵯峨，石手紛磊磊。
功侔一簣始，正爾臨爽塏。
羅浮窮南勢，迎目出巧怪。
洗昏新罅發，秘匿若有待。
騫騰天吳揖，聳削虬尾擺。
當頭七八峰，縹緲散青靄。
直下三四溪，何年取東匯。
洞指白鹿迷，路認桃源改。
時時攻冥煩，瀟灑遞天籟。
得非緣夜半，提挈有真宰。
俗物卑培塿，高標想衡岱。
我家香罏傍，登躡素心在。
一從羈官綴，未省識𡾋嵬。
俯窺攙雲骨，逸興幾十倍。
無爲議真假，自可蠲塵浼。
何日升君堂，把酒取一快。
村南
作者：劉弇
朝代：宋

村南行吟踏新場，馬乘款段壺懸漿。
稼如濃雲穟含黄，柿葉亞枝收趁霜。
臘團鷄髀盤餚香，簫鼓下神巫正狂。
呼兒往問當壚娘，清美何如顧建康。
桃葉行
作者：劉弇
朝代：宋

君如秋菊英，妾心流螢光。
擬吐方寸照，明月終相妨。
桃葉聲亦苦，千秋斷人腸。
渡江不用楫，遺讖乃在梁。
報言青春子，慎勿學輕狂。
次韵和劉次公以詩見贈
作者：劉弇
朝代：宋

格老辭嚴趣復新，百篇洗眼盡驚人。
喑嗚自是東騷將，瀟洒疑非閥閱身。
快甚天星秋炯炯，富於倉廩昔陳陳。
終慚不敵齊呀喊，敢議肴羞與栗榛。
次韵和彭道原元夕
作者：劉弇
朝代：宋

攙雲幄幕張流蘇，華輈夾道青氍毹。
黄昏天公下種榆，百萬星點成須臾。
赤帝鞭車墮雲衢，燭龍駢頭浦還珠。
競隨丹豹膏鳳雛，麟鬚拂蛾間數疏。
弦嘈管唳聲鬰紆，櫛比百戲羅侏儒。
輕紈綉履踏艷姝，灼灼巧笑聯芙蕖。
有客年來倦著書，囊錢囷粟索無餘。
短釵列桉擁弊襦，未看行樂誇睢盱。
大奴聽響仆屋隅，小女行卜迎紫姑。
子雲門巷正蕭疏，誰者載酒論區區。
次韵和毛正仲胡潜畫鶴歌
作者：劉弇
朝代：宋

青田有仙物，脫略衆凡外。
駕彼輕舉人，邈與五雲會。
一朝羽羣空，誰識真意態。
有客筆氣捎雲莊，寫以全體翩低昂。
月棲宛是隻清影，露警似許聲圓吭。
舊傳蟬雀傅輕箑，末技枉奏真孱凉。
非如楚綃削秋水，迹未拔陸心先翔。
叔寶踞瘦骨，巢父洗塵戀。
屋壁擅新誇，巾縢揜餘玩。
展疑洞天逼，緘恐神物怨。
因舞成賦良未真，緣相作經那足神。
萬黄金輕寸毫重，劍術豈啻移裴旻。
薛公鶴手高唐世，其人已逐東波逝。
儻得胡生肖似歸，古人未必今人非。
次韵和汪道濟都講惜惜吟
作者：劉弇
朝代：宋

溫柔鄉定虛言耳，鑪火功真長物哉。
疑別有天春不老，知誰爲雨夜曾來。
滿移妃子三湯夢，暗奪仙家一息胎。
燕玉浪傳思暖老，箇中消歇幾沉煤。
次韵和賈仲武同諸公遊狼山
作者：劉弇
朝代：宋

寒林羨朝暾，裸壤渴膏霂。
昔聞三神山，噴薄擅疑獨。
忽從六鼇頂，角起連天麓。
我欲追幽尋，筇龍跨飛竹。
呼吸沆瀣滋，六合歸蹂䠞。
苦恨弱羽短，彌年胸憤蓄。
朅來茲山遊，快甚焦得沃。
幽岐纚脩带，僵木披刳腹。
桐萼瑩圭姿，槐青收兔目。
蘭風遞孤爽，天半落芬馥。
捫蘿躡飛蹬，輕屣捷馳陸。
窮探初未已，肯憚岡岑複。
直欲駐頹陽，攬駕還若木。
主人山南公，白面鬢雙綠。
載酒邀我行，璀璨揮觥玉。
雄誇倚馬白，高謝言詩卜。
狄侯士林秀，智敏紛灸轂。
江夏拔俗標，天驥脫羈束。
合匝四座賓，匠手誰甘縮。
嗟予早不偶，投足祗取黷。
卑飛得海角，若畏官謗速。
樊籠一灑濯，便覺榮願足。
濫當新詩酬，奏雅慚終曲。
行將秣予馬，更約相追逐。
次韵奉酬何舜庸寄酒
作者：劉弇
朝代：宋

寄來何啻十千價，置處曾非六一身。
自慚無足斗筲算，暫見已覺神形親。
他年換得青田核，此日吹回紫府春。
翦却愁根真外助，不妨功勝齒亡脣。
次韵奉酬邵美中奉議示同舍
作者：劉弇
朝代：宋

真太忙生苟一時，野情幽事每交馳。
同舟濟者聊傾蓋，吾黨歸歟盍指期。
風日頻開友顔笑，珠璣間出洗愁詩。
小儒坐耗大官食，羞學饑猿嗛兩頤。
次韵林錫遠食蜂兒之句
作者：劉弇
朝代：宋

世人嗜食心，專甚鼓記里。
刳磔供嚼齧，誰計物生死。
紛紛螷蠃蚳，晚亦列甘旨。
况如茲蜂者，捃拾纔蠢爾。
八月陰崖昏，戢戢若攢指。
老房脫枯蓮，薦右方物美。
翻嗟甘口鼠，橫使童角毀。
吳蠶徒自僵，商賈斯遠矣。
我思天地間，材死舉相似。
鳥殪在澤羽，象焚緣插齒。
梢梢撓雲幹，虸鋸入儀軌。
豹胎及駝峰，日飽饞咽子。
人方懷此憂，何暇多議彼。
異時佳設張，更餉勿余鄙。
次韵表民偶作
作者：劉弇
朝代：宋

紛紛儀覆與秦傾，何者竟爲吾道行。
物外金朱猶土梗，興來詩酒亦功名。
夢同秋棧縈紆入，分比春蘭馥郁生。
他日未宜輕感慨，勸人歸是子規聲。
次韵譚令尹茅庵十詠·其一
作者：劉弇
朝代：宋

雲卷公餘迹，鋒藏用外神。
故將容足地，聊學坐禪人。
次韵譚令尹茅庵十詠·其一〇
作者：劉弇
朝代：宋

丈室纔鶖子，神遊殆化人。
公乎聊寄迹，肯此負朝紳。
次韵譚令尹茅庵十詠·其七
作者：劉弇
朝代：宋

暫爲陶令結，仍愜孝先眠。
不學笙歌地，長年俗耳煎。
次韵譚令尹茅庵十詠·其三
作者：劉弇
朝代：宋

歊風青苯䔿，浴月碧漣漪。
僅比蝸廬客，肯慚衡泌詩。
次韵譚令尹茅庵十詠·其九
作者：劉弇
朝代：宋

自有幽芳對，無煩粲笑迎。
清虛歸眼界，那計幻漚生。
次韵譚令尹茅庵十詠·其二
作者：劉弇
朝代：宋

物華他日好，歲月箇中延。
欲識無餘事，纔如一指禪。
次韵譚令尹茅庵十詠·其五
作者：劉弇
朝代：宋

所借非佗物，能忘是此心。
弦歌時一到，駐作武城音。
次韵譚令尹茅庵十詠·其八
作者：劉弇
朝代：宋

罅月明窗紙，凉竿掃徑塵。
却應環堵在，瀟灑屬吾人。
次韵譚令尹茅庵十詠·其六
作者：劉弇
朝代：宋

到佛元非定，如仙等是家。
了忘名利戰，秦晉謾彭衙。
次韵譚令尹茅庵十詠·其四
作者：劉弇
朝代：宋

訟少聞羅雀，囚虛識降神。
借令濃野興，不負有民人。
次韵酬
作者：劉弇
朝代：宋

束書歸伴鶴頭遊，贏得髭根未雪如。
春甽有田皆杜鄠，曉窗無岫不衡廬。
糟床最與天真近，魚沫何妨世態疏。
鞹足龜腰負芝朮，因君特地愧三餘。
次韵酬何伯修
作者：劉弇
朝代：宋

廣場較藝號肩摩，筆挫千人敏若梭。
共喜此聲傳烜赫，直應無物避爬羅。
雅音尚汩多哇鄭，荆璞誰收屢獻和。
洗眼今看色絲語，快於執熱濯東波。
次韵酬何伯修見貽
作者：劉弇
朝代：宋

學非歆向擅家聲，僮指仍慚左蜀程。
夢月自憐名舊識，屠龍何補技先成。
悲纏風樹新創鉅，心折家園獨鳥驚。
樵斧漁竿有真趣，不應鄰叟怪逃名。
次韵酬張商佐
作者：劉弇
朝代：宋

跧迹青綸木不春，洗君眉宇海津津。
江湖隔闊青螺夢，歲月飄零北固身。
俯仰未應羞彼俗，漱銜仍喜屬吾人。
嚼螯擘殻懷哉樂，又作秋風一笑新。
次韵酬朱充仁示同舍
作者：劉弇
朝代：宋

絮撲花然鑰靚深，物華看即滿曾陰。
魯魚是正成何補，鶑燕勾牽著底禁。
聲迹汾雎連漢鼎，報投綠綺間南金。
到家禊事應非晚，孤劍懸知出水心。
次韵酬蕭器之朝奉
作者：劉弇
朝代：宋

弇也培塿姿，狹識謝崇崛。
策疲迷津梁，憂患醉心骨。
魯酒笑薄圍，商聲慚後出。
曾微剸犀效，澀鐵但緘室。
濫紆元豐詔，經名掛千佛。
中間困齏鹽，晚復椽丹筆。
同時籋雲英，大半空冀匹。
鄭衛正啾耳，冷落女媧瑟。
勞生一瓢壺，風波信浮沒。
幾欲定蝸居，歸歟訪葱蔚。
甘齒婆娑民，庶可老縑帙。
恩波從天傾，隨器到豐溢。
例當薦員收，殆不止夔一。
春根聊撥陳，敢議得償失。
積薪無踰材，魚須暫囊笏。
持此歲月閒，尚冀補終訖。
蕭侯朝閨彥，憐我升斗秩。
洗以古襟期，如鬯發新鬰。
青天方睹樂，些語劇招屈。
倒持珠璣囊，一寫非所恤。
泠然蠲幽抱，海若發瓠窒。
巴歈迫新賡，芹暄羞獻術。
得喪雙騰虬，未易嬰長異。
薄言遵醉鄉，庶我遨永日。
幸無孔顔悔，妙外論越軼。
次韵酬譚履常送致政徐朝奉
作者：劉弇
朝代：宋

拔迹朝閨太早生，不容餘藴付功名。
肯緣簪紱重回首，似共林塘別有情。
恰恰冥鴻如素志，來來弊屣薄浮榮。
留貲無有公何恃，贏得桑榆慰此行。
次韵酬錫遠孤坐有懷
作者：劉弇
朝代：宋

白簡差差長蠹魚，强顔那復計三餘。
長波不洗客愁去，脫葉似將官况疏。
行樂醉鄉金欲盡，投身老境歲還除。
因持舊史論窗燭，大半功名不是書。
次韵陳伯模見贈之什
作者：劉弇
朝代：宋

秀語驚人自昔年，津涯今見浩無邊。
情逾玉璧虞卿贈，味賽鮧魚宋帝便。
易駟始慚中且下，鏖兵信是一當千。
端應消得鄉閭賀，橐楮新藏朱鷺篇。
歐陽升之挽辭
作者：劉弇
朝代：宋

老爛爲儒衆所聞，病中猶不廢研論。
生榮不得文章力，死贈須霑雨露恩。
賢有鳳毛奚所憾，命終龜壽亦何冤。
卧牛又得佳山水，青紫他年定滿門。
永新法雲上方
作者：劉弇
朝代：宋

石廊西頭物色好，別有浄界擎青蓮。
玉虹掛門一水割，碧雲差徑千家連。
浩歌流年客尊酒，高卧白日僧華顛。
夜凉散髮弄明月，更欲挽駕青翰仙。
江館三首·其一
作者：劉弇
朝代：宋

山川定出書意外，魚鳥自閑眠對時。
艇子黏天歸一葉，濤頭吹雨落千麾。
截波尚欲論孤劍，應客初慚乏大兒。
聽得漁郎隔溪語，夜來秋色暗江蘺。
江館三首·其三
作者：劉弇
朝代：宋

連雲草樹縱橫幕，點水鳬鷗黑白棋。
日晏厨烟青一穗，暑餘窗雨暗千絲。
飽聞楊惲生行樂，懶賦張衡我所思。
軟碧會須連月占，恣看飛檝界琉璃。
江館三首·其二
作者：劉弇
朝代：宋

無塵一境好仙去，有夢九秋應鶴知。
弱篠嬋娟藏別塢，野葒高下補疏籬。
秫田百畝堪供酒，膾手千刀間憶鯔。
未愧鏡湖誇賀監，聊將星管覓桓伊。
泊韶州宣溪亭
作者：劉弇
朝代：宋

昔年吏部謫韶州，曾向宣溪泊暮舟。
多少烟波愁不盡，一時留與後人愁。
洞仙歌
作者：劉弇
朝代：宋

淒涼楚弄，行客腸曾斷。濤卷秋容暗淮甸。去年時、還是今日孤舟，煙浪裡，身與江雲共遠。別來丹枕夢，幾過滄洲，皓月而今為誰滿。薄倖苦無端，誤卻嬋娟，有人在、玉樓天半。最不憤、西風破帆來，甚時節，收拾望中心眼。
海山樓晚望
作者：劉弇
朝代：宋

登高懷遠思依依，目斷滄洲舊釣磯。
城上兩三聲畫角，天涯千萬里斜暉。
烟抽綠草隨洲轉，風遞輕烟貼水飛。
到此自然堪下淚，不須啼鳥勸如歸。
海門故城
作者：劉弇
朝代：宋

故城邑東南，盤盤蟄脩蛇。
借問經始人，云是司徒家。
唐季遭閔凶，羣盜紛如麻。
淮海尤剽輕，時時起邀遮。
甚者控壤地，相錯臨犬牙。
斯人何爲者，尋兵嘯麏䴥。
擅此一抔土，僅侔國於蝸。
鍖鑕稽天誅，至以功爵加。
百年去隨手，遺陼臨汀沙。
牛羊閱朝昏，草木自萌芽。
誰非化黄壤，此獨遺鷄笯。
停驂一回首，浩歎空歌巴。
清凉法和禪師
作者：劉弇
朝代：宋

東南誰是識彌天，覺海烏藤攪欲乾。
金色髯耏飛妙吼，雲間頭角傲秋蟠。
觚稜勢逼嶙峋去，杖屨陰回矗櫹寬。
十載洒然重洗我，一襟通底是清瀾。
清思
作者：劉弇
朝代：宋

羲和日車說其輻，白雨洗天泊煩促。
綠蒲紫荇媚回塘，搖搖瘦青環橚矗。
景長臺榭翳復明，百尺虹腰粘浄淥。
神觀翛然物外歸，一簪斑籜動凉颸。
天上廣寒之宮不足羨，人間縹清百斛真吾師。
清真觀步翠閣
作者：劉弇
朝代：宋

飛梯倒插玉螮蝀，危檻別刻青芙蕖。
送凉野水舊涵竹，借色春山擬滴裾。
王喬過鳬可坐揖，蕭史鳴鳳徒紛如。
眸子欲酸跂予望，弔世清淚橫方諸。
清真觀清軒
作者：劉弇
朝代：宋

向背仙宮總闢琳，茲軒仍出古城陰。
千年曾史長存魄，一片巢由不染心。
秋闊雨高天洗翳，夜凉風軟月吹金。
冰壺早訝貯人世，况復隔溪葱蒨深。
清真觀齋軒
作者：劉弇
朝代：宋

物理相懸能幾何，是非得喪了無多。
仙家日月閑庭戶，人世浮沉寄唯阿。
矗橚曉聲來雜珮，漣漪春脈漲青羅。
箇中故有天倪在，持語流光任擲梭。
澄心亭
作者：劉弇
朝代：宋

心本虛明亭更幽，亭澄心外復何求。
高堂掛鏡來斯照，素月流天翳盡收。
道力定僧堪默對，我忘吟客快冥搜。
風痕不動玻璃軟，十萬人家一色秋。
狄大夫生辰二十韵
作者：劉弇
朝代：宋

一指斗魁天陸北，五新蓂葉帝階傍。
降神山嶽全儲秀，遍射桑蓬驟發祥。
廄暖共看駒汗血，玉靈爭記水流方。
家臨人物先賢楚，祖擅功名大國梁。
孝穆撫摩驚秀整，升卿標識見蕃昌。
芝蘭庭戶真難得，雕鶚風雲自不常。
頭角人間知有子，星辰天上早占郎。
州緣綠髮臨來好，路到青梯上正長。
濯濯柳姿今識緒，汪汪陂量舊傳黄。
警虛比戶沉宵柝，愛結曾陰轉曉棠。
座上藍田神更潤，匣中干越智彌藏。
龜魚腰重黄金刻，珠玉胸開古錦囊。
放雀籠樊饒奮翥，饋魚尊俎稱淋浪。
旄倪芹塊懸私禱，譜牒松椿入短章。
季諾往蒙新睠渥，膺門仍出舊恩光。
昂頭竟類田方馬，賀厦空循考父牆。
堆玉巑岏方刮眼，橫雲䆉稏已登場。
光回愛日庭希訟，喜動前旌客薦觴。
况復斕斑衣上淚，不妨瀟灑醉中鄉。
願符魯什昌而熾，更擁箕疇壽且康。
王公濟四美樓
作者：劉弇
朝代：宋

寸心不與一物隔，遠目自爲千里期。
便共溪山有情分，更緣阡陌識參差。
層雲異日雖輕舉，獨鳥長年可俯窺。
緹騎到家春滿眼，庾公清興不應衰。
王公濟蘭荄亭
作者：劉弇
朝代：宋

閭里傳驚飽物華，此亭真是一生涯。
人知菽水歡終異，地比蓬蒿徑自佳。
歲計黄雲千䆉稏，春心青玉幾龍蛇。
不須分外開新畹，故有兒孫敵謝家。
王運判生辰二十韵
作者：劉弇
朝代：宋

高躡明昌會，全收傑俊聲。
慶緣庚入夢，粹是昴騰精。
梁日麒麟下，周年鸑鷟鳴。
門庭諸謝美，襟韵七閩深。
姓字黄金榜，才華白玉京。
五車經目盡，一賦未晡成。
在昔聞開泰，于時契陟明。
經綸真主識，風采滿朝傾。
迅擊方秋隼，橫騎上漢鯨。
激昂孤立氣，魁壘並遊英。
决指西清邁，俄優左省行。
堯天窺日月，漢陛右公卿。
豸脫臺冠舊，軺馳使傳輕。
瘡痍瘳物瘵，荆枳斸姦萌。
范轡歸餘事，萊衣萃極榮。
陋儒何幸會，慶誕適親更。
芹塊慚無補，牋毫浪有情。
凉颸來翠帟，嘉氣動雕楹。
瀲灧千分酒，翂𦑉萬里程。
祈公此心切，立欲壽如彭。
王適中渝飲約以詩招之
作者：劉弇
朝代：宋

別君倒指倏旬日，顧我搖心如旆旌。
滿引未應勤上客，高談聊欲破勞生。
望梅終恐難酬渴，挹露懸知別得清。
咫尺履綦猶惜到，可能無復故人情。
畏日三首·其一
作者：劉弇
朝代：宋

畏日杲杲天東隅，盤餐逆旅進山膚。
岑崟遠岫不知數，磊落近松如有須。
旅人瑣瑣信物役，逝者滔滔皆利徒。
目送長雲藉平隰，赤驥正愁青玉芻。
畏日三首·其三
作者：劉弇
朝代：宋

畏日燥燥天西隅，半規銜山我僕痡。
招提訪尋數里近，牛羊斷續前村孤。
揚塵動滿垢膩爪，好風不借清凉軀。
目送長雲下碕礒，鷔𩾐愁對陂陰鳬。
畏日三首·其二
作者：劉弇
朝代：宋

畏日赫赫天南隅，漫漫白道盤鬰紆。
過蛇搖毒宿莽死，陰崖發赭懸泉枯。
沉迷未省招楚些，激越可是歌吳趨。
目送長雲指萋蒨，轍鮒愁絕西江濡。
留題王公謨
作者：劉弇
朝代：宋

簷牙排青冥，眺聽脫蒙昧。
居然人境寬，魚貫出萬態。
坐疑天機緘，發露窮瑣碎。
圓清入鳥哢，蕭灑送客慨。
脫巾晚吾來，靜稱一榻對。
睨雲發高興，勇欲决猨薈。
胡爲淫書史，賸若嗜炙膾。
長年馬如狗，埃𡏖顛毛改。
茲趣恐長負，踽踽依儕輩。
何當拾頹齡，相與寄耨耒。
挽君醉鄉衣，枯肺時一溉。
留題疏山白雲禪院因呈長老秀公
作者：劉弇
朝代：宋

白雲去不還，空留白雲額。
至今飛山顔，片片盡秋色。
蕭蕭事盤紆，刳石轉欹仄。
觚稜騫古殿，粉墨昏絕壁。
有客倦歸艎，瀟灑寄一適。
松蘿青鳥哢，江影卷餘白。
始時開山人，真意非無得。
百年驚一吷，節物變今昔。
誰是雲無心，翛然彼禪伯。
留題神仙院三絕·其一
作者：劉弇
朝代：宋

白鷺飛邊盡古今，蕭條鬼冢與神林。
故時門巷猶能憶，十載重來白一簪。
留題神仙院三絕·其三
作者：劉弇
朝代：宋

白帝憐秋自不勝，等閑時放一番清。
詩情大似歸飛鶴，聊作當年警露聲。
留題神仙院三絕·其二
作者：劉弇
朝代：宋

問僧活計祗瓶缽，愧我世緣猶網羅。
小官未免妄男子，較量所得誰爲多。
癸酉歲暮壽春道中五首·其一
作者：劉弇
朝代：宋

有城有城半蕪沒，倔强當年開狡窟。
青韁白馬成底事，魏得其狗空凌突。
清淮不洗饕利魄，石馬崔嵬化英物。
據鞍浩歎爲踟躕，但有悲風起蓬勃。
癸酉歲暮壽春道中五首·其三
作者：劉弇
朝代：宋

有渡有渡背北城，淩排駕淮吹暮聲。
郵程未央豈病涉，寄汝一檝推生平。
古來豪士重感概，車下未乏宵衣征。
出處任天幸無苦，有如此水吾其行。
癸酉歲暮壽春道中五首·其二
作者：劉弇
朝代：宋

有鳥有鳥高飛鴻，哀鳴嗷嗷隻影東。
枯聲策策霜後葉，狂態騷騷空際蓬。
秋毫不礙掛天斗，一氣正在胚腪中。
客邪中饑亂心曲，短裘垢襪催衰癃。
癸酉歲暮壽春道中五首·其五
作者：劉弇
朝代：宋

有客有客垢髮鬚，羹魁掛鞍無宿儲。
翹心北闕比寒藿，它日南山拋舊廬。
逆旅丈人真脆意，揖我下床邀踞罏。
悠悠高門擊鮮子，萍匏殊根勿誚渠。
癸酉歲暮壽春道中五首·其四
作者：劉弇
朝代：宋

有叟有叟皤兩顛，杖藜道周傲天年。
懷顔發笑挽行子，胡乃憊爲忘舍旃。
吾儕小人敢不勉，孔孟卷轍如趨然。
男兒禿脛乃始已，非爾所知徒憮然。
發廬陵
作者：劉弇
朝代：宋

不作釘根桑，翻爲凌飆蓬。
五年三羈旅，羞哭畏途窮。
今者人事縛，宛然遊羿弓。
誰尸造物柄，鼓我吹噓中。
雲航鬧急槳，勢奪編蒲風。
黄洲轉頭失，旋指墨潭東。
旅雁聲其儔，四五翩書空。
暝色天水接，俯仰雙青銅。
幽情隨岸愜，眇與魚鳥通。
酒力秋後葉，扶衰借霜紅。
詩敵千蛇矛，稍取別愁攻。
男兒貴健决，吾豈專棲雄。
白鷺亭逢胡仙尉晉侯二首·其一
作者：劉弇
朝代：宋

漲天絲雨欲肥梅，江上相逢秀色開。
白髮十年歸夢寐，青衫一笑洗塵埃。
雲邊活碧山圍健，汀末疏明鳥陣回。
獨向稠人見高義，此情須敵萬瓊瑰。
白鷺亭逢胡仙尉晉侯二首·其二
作者：劉弇
朝代：宋

老雄冠距舊鳴將，他日文闈果擅場。
聊佐縣章紆墨綬，飽聞家學富青緗。
占春桃李須慚早，駐日桑榆自審長。
流水高山空逼耳，有誰論列到需章。
真陽阻水
作者：劉弇
朝代：宋

真陽城下漲春濤，船覆車摧滿眼愁。
泛泛我非援溺手，滔滔誰是濟川舟。
一城直恐爲魚鼈，四境何緣辨馬牛。
焉得長鯨浮到海，吸乾狂浪得安流。
知府熊公待制生辰
作者：劉弇
朝代：宋

天上麒麟瑞，人間杞梓良。
扶周崧孕秀，開漢昴騰芒。
蓂月清和半，桑弧决拾傍。
雲旌初驗昉，水渚忽臨張。
汗血來西極，長離下女床。
决科霄漢上，著姓斗牛鄉。
伊昔聞遭遇，維時適凱康。
輔臣推練達，天子賜輝光。
政府初更贊，農曹亦薦揚。
仰窺惟白日，穩步是銀潢。
西液常楊筆，同天舜禹觴。
岷峨欣惠字，邛筰入寥狼。
襦袴謠南海，韜鈐肅桂陽。
有爲皆稷契，無地不龔黄。
藩服今連楚，江城故壓章。
熊憑新傳軾，雞馥舊含香。
賈召行前席，曹歸定束裝。
鈞中揮造化，川際起舟航。
賤子慚庥庇，佳晨倍激昂。
松椿先衆禱，芹塊止誠將。
和逐薰弦遠，歡同畏日長。
椒漿持滿斝，何計上公堂。
知府黄龍圖生辰五首·其一
作者：劉弇
朝代：宋

由來昭武勝天台，淑氣俄鍾命世材。
天上月華方攝兔，人間春色已先梅。
長庚夢白真無敵，嵩岳生申世有開。
直恐龍陂清澈底，照人都入骨毛來。
知府黄龍圖生辰五首·其三
作者：劉弇
朝代：宋

豫章瀟洒古南州，偶屈天邊法從遊。
孺子榻塵終日少，曲江詩板有時留。
千帆白雪艨艟浪，萬頃黄雲䆉稏秋。
誰識使君經濟處，長年清怯爲民憂。
知府黄龍圖生辰五首·其二
作者：劉弇
朝代：宋

早歲聲名動玉除，區區漢日謾嚴徐。
高將官况雲難學，清得才情水不如。
端的好光親日月，分明有力是詩書。
軒軒昭代文章伯，誰識麒麟下紫虛。
知府黄龍圖生辰五首·其五
作者：劉弇
朝代：宋

迎春新酒撥鵝黄，獻壽爭持瀲灧觴。
入夜台躔動符彩，拂星旌戶集簪裳。
平時猥辱非常顧，賤子初無可錄長。
獨有此心效芹塊，願先歌魯熾而昌。
知府黄龍圖生辰五首·其四
作者：劉弇
朝代：宋

從古無雙江夏黄，此身親簉玉宸傍。
暫閑十載陶鈞手，猶勝一時鵷鷺行。
况復唐虞新日月，不妨伊傅好舟航。
願酬千里邦人祝，直築沙堤到大梁。
石廊洞
作者：劉弇
朝代：宋

君不見仙家三十六洞天，西南大半盤蒼巔。
此外元陽擅嶄絕，况有石廊人喜傳。
碧蓮參差隅地湧，徙倚危梯飛螮蝀。
陰陰洞戶半空開，一縷聯凹愁寄種。
萬鈞崔嵬挂礧石，吁可怪兮若飛動。
天然湫面尋丈間，寒掬初慳媼神捧。
紫崖蒙茸瑶草秀，懸泉涓涓挹天酒。
淑靈豈即乾坤私，窟宅宛是神仙舊。
飛鳥點影陽光回，遊子履深驚殷雷。
九夏三冬自回斡，雨暘寒燠爭喧豗。
神物奄有似無謂，突兀古廟當巖隈。
鼪鼯笑舞助怪變，落日愁絕松風哀。
瞰臨一方殆天意，累露之疑此其是。
仙乎仙乎胡不歸，忍使秋燐泣陰鬼。
石港高侯見遺雛鶴輒成十五韵
作者：劉弇
朝代：宋

我生好鶴乃天性，得自高侯非所祈。
啄插錐芒初穎脫，頂埋丹顆未依稀。
親携竊笑髠籠返，細看恐先喬舄飛。
三島夢魂迷曉色，九秋舞影怯霜威。
長哦自異晨烏啅，瘦骨全勝野雀肥。
無跡可尋華表舊，有程應想洞天歸。
精神瀟灑元非俗，飲喙安閒似見幾。
載以畫船休觖望，浴之野水好生輝。
漢宮舊拂仙入掌，遼海今看羽客衣。
勿爲稻粱生健羨，第令鷄鶩許投依。
鳴皋不隔高騫志，截脛初忘過分譏。
夜砌行聞清露警，午窗終伴醉棋圍。
右軍鵝謾誇真賞，海客鷗空駭暗機。
烟月此生真不負，蓬茅他日肯相違。
片心便擬成高謝，騎去揚州弄晚暉。
秋日儀真即事十首·其一
作者：劉弇
朝代：宋

秋風來從越天末，痛洗玻璃出明月。
雲陴隠起玉龍眠，下有舂容萬濤雪。
獨繭之綸欹一葉，半酣老漁棹歌發。
客心寸許了無多，底事臨風吹欲折。
秋日儀真即事十首·其一〇
作者：劉弇
朝代：宋

曲隄貫魚銜萬艘，戶有輕薄千金豪。
瓦甌一引徑舍去，客主似獨心相高。
利機舞眉手搖穽，鼠子乾沒窮銖毫。
只今大門盡谿壑，死不盈厭寧此曹。
秋日儀真即事十首·其七
作者：劉弇
朝代：宋

客從南來一何癯，烏紗不屋非縵胡。
散堆亂帙覘午{釒厯}，穿穴殫殘真蠹魚。
尋橦雖工亦未計，立仗不鳴甘豆芻。
昔人舉肥我今爾，安得外澤如瓠壺。
秋日儀真即事十首·其三
作者：劉弇
朝代：宋

兩兩飛來江上鷗，顔色自欲逼人頭。
夢如一雨過疇昔，身似五銖輕轉流。
紛披葦白狂不徹，糾結蓼紅嬌欲浮。
五朐之脯一坩鮓，笑問鴟夷乾得不。
秋日儀真即事十首·其九
作者：劉弇
朝代：宋

無根濤頭萬瑶垤，曾是隨風起生滅。
不應散裂汜人綃，大似半吞廣寒月。
紛紛何用辨馬牛，皖皖相矜笑蛙鼈。
會得秋時買野航，別看吳兒舞狂雪。
秋日儀真即事十首·其二
作者：劉弇
朝代：宋

野雲墮姿渾貼江，過雨罥風鬧斜行。
秋聲夜半洗遼廓，十萬屋瓦浮青鴦。
樓頭縹緲下簫鼓，羅繻綺䙱暗行觴。
紛紛傖楚不足數，更甚吳儂來去忙。
秋日儀真即事十首·其五
作者：劉弇
朝代：宋

丁字河頭文錦翼，似是東園故鸂鶒。
天風蕭蕭吹汝急，遣汝周章無好色。
江蘺羃䍥過行人，一顧爲之三歎息。
我願舴艋從溪翁，雙舂鉏邊作幽客。
秋日儀真即事十首·其八
作者：劉弇
朝代：宋

艾宣蘆雁天下知，頃聞東園頗有之。
蕭蕭自含風雨韵，一一對峙江湖姿。
隸丘呵護脫不謹，剝蝕挽裂遺松楣。
由來藝固不逮德，突兀但有文忠碑。
秋日儀真即事十首·其六
作者：劉弇
朝代：宋

秋入前山瘦如刻，楚弄吳吹沸江國。
魚龍爵馬安在哉，粉白黛黑埋真色。
迎鑾誰是當時人，胚胎黄金仍掃迹。
飛來蜀岡爾何事，似欲撞空爭岝峉。
秋日儀真即事十首·其四
作者：劉弇
朝代：宋

湖海有士豪不除，坐客下床初若無。
霜瀾洗出不埋魄，十里但見陳公湖。
英雄身外亦何有，要使憎勿遷儲胥。
彼羞杖晚唾遠者，似不名與天年俱。
羅漢系南長老
作者：劉弇
朝代：宋

諸方喉舌卷舂容，直指慈幢信長雄。
翳盡全開捫海月，清多平挹洗天風。
相望震旦傳衣後，別寄西兒妙斲中。
好把沃洲論五老，囅然重此得支公。
臨江
作者：劉弇
朝代：宋

居然兩福地，首尾限清江。
䆗窱蘆州抱，晶熒石澗淙。
潑雲秋䆉稏，割雨曉舽艭。
愁絕村南舍，馴雞對小窗。
自竹巖至杉溪
作者：劉弇
朝代：宋

曉尋葱蒨踏頑雲，越俗閩風雜楚民。
天窄定藏巫峽雨，溪深疑有武陵春。
驅寒萬籟爭奔壑，競秀千峰自逼人。
斷送殘年歸馬首，却羞頭著故綸巾。
舟中驚夏
作者：劉弇
朝代：宋

牡丹纔過石榴開，歲月驚人老易催。
一面紅顔春遞去，滿簪華髮夏催來。
蠅頭利祿徒勞耳，麟閣功名大晚哉。
不必更增川上嘆，及時行樂且銜盃。
舟次生米值風作
作者：劉弇
朝代：宋

東北有雲如搜墨，舟子熟視無人色。
忽然白氣變飛翻，拗怒波神起乘隙。
初從下游架玉壘，須臾一望熬酥白。
琳宮蒼茫失向背，野鳥高飛避漸翼。
紛紛翻舞殊未酣，萬馬躍入朝周客。
陽侯睢盱推選鋒，勢欲盡取奔鯨磔。
崩騰豈啻陵谷改，刷滌似病津涯窄。
大舟踉蹌愁失踞，小舟呼天手加額。
間於盤渦拆腥沫，疑課鮫魚助奔擲。
瀘川病客簸欲僵，頼是絙縻逃不測。
等閒覼縷或衣襦，倉卒何功補淪溺。
晚來風死回安瀾，由自漫空認飛礫。
咄嗟鴻毛寄微命，一朝濱死真兒劇。
明知屏翳不吾欺，何堪失便垂涎得。
芝山
作者：劉弇
朝代：宋

當年曾此爛芝英，山半樓臺矗化成。
一點有情懸客望，三休疑路與雲平。
冷吹蘿蔓陰晴變，景落魚龍窟穴清。
擬禿謝公前却屐，生憎併日計江程。
莆田雜詩二十首·其一
作者：劉弇
朝代：宋

清樾陂陀外，春深四五家。
叢祠下簫鼓，平楚暗桑麻。
水國潜虯傲，天程去鳥賒。
仙山仍在目，瀟洒送生涯。
莆田雜詩二十首·其一〇
作者：劉弇
朝代：宋

鶴唳歸雲急，龍移過雨腥。
桂清飄月岫，槎老卧烟汀。
洞失壺公舊，雩傳妙應靈。
不緣幽事隔，小復理篂箳。
莆田雜詩二十首·其一一
作者：劉弇
朝代：宋

共樂超然構，躋攀一氣邊。
蒼茫雲水國，清潤李梅天。
碎白淙崖瀑，孤青煮海烟。
三神山自邈，何至苦求旃。
莆田雜詩二十首·其一七
作者：劉弇
朝代：宋

傍海千塍稻，由來䆉稏蟠。
異時更虐颶，中夕舞驚瀾。
竟使魚鼈有，不堪蛙黽讙。
嗟吾無急策，坐視汝凋殘。
莆田雜詩二十首·其一三
作者：劉弇
朝代：宋

直東無際海，萬水自朝宗。
沃日纔分爝，浮天亦盪胸。
吐吞何楚越，冗長到魚龍。
好在乘桴客，吾安議適從。
莆田雜詩二十首·其一九
作者：劉弇
朝代：宋

三縣圜扉閴，全閩道院傳。
夜濤慳夢寐，晡食厭腥羶。
家塾儒風舊，牢盆利孔偏。
塵埃如拂得，定作海鄉仙。
莆田雜詩二十首·其一二
作者：劉弇
朝代：宋

蠨蛸當戶綴，絡緯擁莎吟。
詩魄干霄上，棋魔攪海深。
忘機一飛鳥，藏拙萬黄金。
昨有逃虛慰，支郎下北岑。
莆田雜詩二十首·其一五
作者：劉弇
朝代：宋

當日山南寺，層樓插蔽虧。
龍蛇緘柳筆，風雨舛唐碑。
遊淺雲吞液，山稀海襯眉。
杖藜搘瘦鶴，白髮茂林緇。
莆田雜詩二十首·其一八
作者：劉弇
朝代：宋

荔子綃囊搐，蕉花玉糝駢。
紫髯牽腰裊，紺𰫸走嬋娟。
蕭寺千家幕，蘭盆七月天。
壺公仙日月，乞汝送流年。
莆田雜詩二十首·其一六
作者：劉弇
朝代：宋

功名慚鶚瞬，龜組困鳩佻。
元結郎終漫，劉安隠孰招。
客塵關簿領，生計負漁樵。
頼足尊中物，時將塊磊澆。
莆田雜詩二十首·其一四
作者：劉弇
朝代：宋

遠寺梢清梵，孤城咽晚笳。
稻畦眠堮淥，榕逕愕懸蛇。
尊俎輝琮璧，詩書蟄鏌鋣。
家家餘歲計，吉貝與蒸紗。
莆田雜詩二十首·其七
作者：劉弇
朝代：宋

鶗鴂青春晏，遶鼩白社驕。
掠風雛燕翼，界雨晚虹腰。
醥醁銀床瀝，蘴茸紫澗苗。
到家幸無苦，浦溆有回潮。
莆田雜詩二十首·其三
作者：劉弇
朝代：宋

南北分雙剎，公私限五塘。
蚶祠開鎖碎，蟹井幕荒凉。
酒熟傳紅泛，搶珍異墨黄。
飄零晉耆舊，冠劍幾星霜。
莆田雜詩二十首·其九
作者：劉弇
朝代：宋

香憶傳喦號，龜曾得寺名。
禽巢多越思，海錯盡南烹。
接食烏兒墮，漫岡犢子獰。
正憐盃酒賤，醉叟日縱橫。
莆田雜詩二十首·其二
作者：劉弇
朝代：宋

梅雨催農鎛，癡風泣海檣。
魚龍波浪闊，燕雀戶庭凉。
鰩柱春刳玉，蠔山夜鑿霜。
家園兩痕淚，早晚促吾裝。
莆田雜詩二十首·其二〇
作者：劉弇
朝代：宋

雨露蕭茅浹，乾坤燕雀微。
草萊鞭懶蟄，廊廟集橫飛。
今者誠何補，吾其孰與歸。
夜來天直北，劍魄繞星輝。
莆田雜詩二十首·其五
作者：劉弇
朝代：宋

末麗娟娟妬，山丹灼灼姝。
暖烟喦養璞，沉碧鳳將雛。
刀尺文章拙，巾㡚禮數迂。
課成鷗鷺想，片夢落江湖。
莆田雜詩二十首·其八
作者：劉弇
朝代：宋

飽聞何氏子，遺跡在仙山。
節擁三清絳，龍騎九色班。
曲屏明猨薈，哀玉走潺湲。
好刷摩天翮，徂鑣試一攀。
莆田雜詩二十首·其六
作者：劉弇
朝代：宋

十里壺公廟，喧傳像逼真。
斧斤刳洞骨，風雨澀松鱗。
氣象乾坤豁，涵濡草木春。
的應雲鬧處，藏得武陵人。
莆田雜詩二十首·其四
作者：劉弇
朝代：宋

梅井經疏鑿，如聞自昔人。
玉奩深貯月，雲乳暖藏春。
桐葉誰新汲，葵芽好問津。
端堪事杯酌，泠汰客襟塵。
蓮華峰法雲即事五首·其一
作者：劉弇
朝代：宋

蟬聯封略三湘近，縹緲神仙兩洞開。
持語蓮華峰上月，好將清影逼人來。
蓮華峰法雲即事五首·其三
作者：劉弇
朝代：宋

渡南渡北閑花草，鬧綠稀紅隨分好。
得意即適那知非，淺近由來貴深渺。
蓮華峰法雲即事五首·其二
作者：劉弇
朝代：宋

蓮華峰下蓮華水，萬古來從天北隅。
客子會須成利涉，箇中還得問津無。
蓮華峰法雲即事五首·其五
作者：劉弇
朝代：宋

十十五五跳波魚，三三兩兩踏歌姝。
前山後山碧一色，似不多愧瀟灑圖。
蓮華峰法雲即事五首·其四
作者：劉弇
朝代：宋

奈我此身無定居，正如飛絮撲江榆。
兩毛更甚盧蒲短，好在朱陵見憶無。
蔣沙莊居十首·其一
作者：劉弇
朝代：宋

他日蓬蒿地，吾廬瓦數溝。
井泉甘勝乳，庭竹冷先秋。
村落時情淡，田疇歲計優。
荆扉輪日掩，最喜近松楸。
蔣沙莊居十首·其一〇
作者：劉弇
朝代：宋

劉宗墳墓國，金水眇縈回。
颭颭鴉巢覆，疏疏槿戶開。
春風持贈柳，臘雪試妝梅。
欲識塵埃少，元無俗物來。
蔣沙莊居十首·其七
作者：劉弇
朝代：宋

松種龍蛇子，栽培近著行。
有時窺北榻，不日暗東岡。
淚落終含韵，輪囷未竟長。
故應容足地，投老慰荒凉。
蔣沙莊居十首·其三
作者：劉弇
朝代：宋

翳翳柔桑活，輝輝野水寬。
藝蔬蒼芥甲，延客白蒲團。
點綴花粘蔓，稀疏粉束竿。
家風纔茗飲，一室聽冰寒。
蔣沙莊居十首·其九
作者：劉弇
朝代：宋

名愧周繁弱，材非魯孟勞。
蛙仍當鼓吹，徑任沒蓬蒿。
紫芋新厨味，黄棖馥鱠刀。
業詩何水部，耽酒阮兵曹。
蔣沙莊居十首·其二
作者：劉弇
朝代：宋

黄嶺虹腰抱，鼇山食案橫。
中非避世士，稍亦畏時名。
傍晚澆慵酒，尋春濯足行。
雞雛嬌底死，犢子健能生。
蔣沙莊居十首·其五
作者：劉弇
朝代：宋

晴屋鳴鳩婦，春陂翳雉媒。
堮頭甘野蔌，鋤力到陳荄。
掠水千艘健，橫風一笛哀。
最憐雙白鳥，解事等閒來。
蔣沙莊居十首·其八
作者：劉弇
朝代：宋

羊棧雞塒接，蔬畦麥壠傍。
蝸涎書老壁，苔陣澀高廂。
家有青緗學，兒傳急就章。
未甘騎瘦馬，跳蚤事乾忙。
蔣沙莊居十首·其六
作者：劉弇
朝代：宋

十里蛇原近，宜閟一畝金。
亂酲眠暗術，嬌碧擁雲林。
早晚歸歟計，因循愧此心。
江南吾土樂，應得慰消沉。
蔣沙莊居十首·其四
作者：劉弇
朝代：宋

軟滑香秈顆，肥長紫蕨苗。
盤餐殊不惡，鄰叟亦時邀。
潘岳蕭條鬢，陶潜頡頏腰。
巢枝得安穩，萬物一鷦鷯。
西峰寺
作者：劉弇
朝代：宋

客塵不到勝黄梅，竹遶松圍金地開。
盡撥雲根出葱蒨，翠蕤青葆一時來。
覽唐元成詩因而有贈
作者：劉弇
朝代：宋

欲識君詩格，飄然人所難。
清風生玉宇，白露滴金盤。
吟嚼充腸冷，披開遶坐寒。
迥無脂粉氣，字字是琅玕。
覽邵美中擬試賦出詩三十韵紀之邵有詩謝復次其韵
作者：劉弇
朝代：宋

重棘初無課最書，春風破卷得三都。
千尋傑氣千霄上，一片降心免胄趨。
藏室森羅公柱史，附庸幺麽我顓臾。
正緣好語遥推借，跋扈猶能特百夫。
觀劉禹錫題湟川記
作者：劉弇
朝代：宋

誰道連州海瘴邊，只消禹錫一雄篇。
江山草木皆增價，風月烟霞總直錢。
十二亭臺塵外境，一千疆界洞中天。
自經大筆留題後，從此湟川勝洛川。
試筆
作者：劉弇
朝代：宋

盧蒲衰髮故蕭蕭，絳節霓旌不易招。
若使此身輕健得，會須歸去掇翹䔄。
試院次韵奉酬趙達夫記室惜春之什·其一
作者：劉弇
朝代：宋

風酣雨軟裊簷絲，端負吾人痛飲師。
使者嶺梅傳信遠，王孫芳草怨歸遲。
釀成紫府無端夢，開到朱欄第幾枝。
欲問東君挽流轉，顛狂好在曲江詩。
試院次韵奉酬趙達夫記室惜春之什·其二
作者：劉弇
朝代：宋

酷愛春如蜂蝶迷，還憂青帝學班師。
愁城恨壘挨排到，酒約花期賭當遲。
端負江湖歸去棹，最關桃李別來枝。
松丸暖動蟾蠩滴，消殺風光盍付詩。
謝何舜庸見借畫舫還鄉
作者：劉弇
朝代：宋

好樣江邊青雀𦨵，愧君暫借不相妨。
帆檣縹緲青天近，窗戶玲瓏白日長。
濃綠迢迢春到水，衰顛種種客還鄉。
却應耆舊遥知羨，况味渾如臨汝郎。
讀汪都講邵宮教擬試賦三十韵
作者：劉弇
朝代：宋

文效追前日，詞科急俊民。
儒風穆漢殿，家璞走荆珍。
汪邵推高手，卿雲想後身。
爭移初律暖，競撥老根陳。
睥睨三都上，吹噓七子鄰。
龍蛇開蟄戶，河漢洗天津。
堂室誰升入，詩書迭主賓。
剸犀鋒自倍，徹札手彌親。
鼓吹丘軻外，波瀾屈宋新。
巴歌徒里耳，燕石謾緹巾。
美觀圭聯璧，和聲鼓間錞。
駸駸新歷塊，喔喔舊司晨。
爽實嗤烏有，阿時陋劇秦。
鑿愁神秘露，搜恐物華貧。
楚劍雙干斗，吳娃幾學顰。
飛揚逼場屋，旁午動簪紳。
傖父幾焚硯，修家舊有人。
珠驚對還浦，角豈獨推麟。
價比千瓊玖，文成一欠呻。
鼻端論妙斲，使外得周詢。
布瑞雲歊鼎，連深鯉挂緡。
豈徒矜羽獵，直可絢郊禋。
宛是隋唐舊，何分雅頌真。
兩眸寬病客，一氣到洪鈞。
捉卷時湔掌，沿涯屢耗神。
爰居泣韶濩，嫫姆駭蛾螓。
愜興誰爬背，長哦獨哆脣。
傳夸歸有恃，羞縮死將濱。
讎校三千士，蹉跎九十春。
岐周雙鸑鷟，不省至何因。
貢院奏號奉呈同舍諸公
作者：劉弇
朝代：宋

朝來甲乙去聞天，喜色胚腪淡墨前。
干斗已應千劍躍，摶風誰是一鵬騫。
路歧穩步青霄近，閭里傾心古語傳。
收拾春光終未晚，爛遊端屬綠衣鞭。
賀提刑生辰二十韵
作者：劉弇
朝代：宋

律中蕤賓候，時生翰苑才。
昴星天上降，玉樹署中開。
地望無雙也，公侯有種哉。
儀刑推虎子，頭角號龍媒。
雅負凌雲操，陰懷構厦材。
家聲說王謝，儒學美鄒枚。
德宇渾深厚，書林早貢該。
發談生霧露，走筆落瓊瑰。
仕譽彰宸聽，綸恩擢憲臺。
泥封雲外捧，使旆日邊來。
未夏薰風至，先春暖氣回。
驅馳車翼翼，制割刃恢恢。
欽恤恩涵海，澄清令走雷。
露幃衣照日，行部駕揚埃。
上表除蛇豕，飛章薦草萊。
鬧中金韵擲，醉裏玉山頹。
龍印當時伏，鵷班異日陪。
暫來爲八使，終去面三槐。
身况推華胄，門曾位上台。
定重調鼎鼐，應再作鹽梅。
適遇懸弧旦，宜傾上壽杯。
下僚何所祝，願早見天魁。
賀氏怡軒
作者：劉弇
朝代：宋

盤薄簷牙紫翠間，正緣天屬得恬安。
已聞名教兼三樂，况有家聲到二難。
棠棣萼留春色好，鶺鴒原占洞天寬。
友于誰復知真適，拾穗榮期似太漫。
贈前住瑞竹寔禪師
作者：劉弇
朝代：宋

清矑上人四十餘，二十爰祝髮與鬚。
惟桑與梓舊螺水，四維陁典卧起俱。
陽岐有嫡嗣曰勇，得法殆亦西佛如。
昂昂出世建業寺，譬土囊口納衆噓。
金耏子有吼物志，卷鉢攝筇重趼趨。
玄契妙悟似不偶，得未曾有才斯須。
生平學解一朝盡，貳負臣忽脫帝拘。
無端梅柳漏春信，成蹊桃李言略無。
頃拋瑞竹依章滸，埋照接衽最下徒。
楮衾菅蓆聊卒歲，末俗未覺誰龍豬。
蒼岑白澗謝人境，南若楚岳旁匡廬。
斜幅繞脛湊初學，蟬聯大剎知幾區。
又其甚者控闤闠，金碧爛日傾國都。
如師不使正法席，笑衆釋子何朱愚。
玉虎蟄音久不吐，是使一世狻猊虛。
陋禪趁塊揜孤唱，何啻雞蹠隄江湖。
瀘川南子素狂直，爲不平者有矣夫。
雖師理自無固必，欲得垂手可後乎。
由來世事多反覆，使我北望長嗟吁。
贈吳伯玉二首·其一
作者：劉弇
朝代：宋

少年騰踏屬驊騮，骨相疏明玉照秋。
湓口猶傳舊令尹，豫章聊半古諸侯。
一官身外真無負，百故胸中自不留。
論薦由來公道在，誰將卓犖到需頭。
贈吳伯玉二首·其二
作者：劉弇
朝代：宋

瞥去門闌兩換春，標規仍愜此來親。
能將官况爲餘事，別有陽和到後塵。
衮衮何妨流水淡，紛紛誰數白頭新。
擬論一報歸恩地，愧我猶爲欒棘人。
贈善懽禪師
作者：劉弇
朝代：宋

劫塵吹冥冥，人乃萬物一。
流浪苦趣中，奚啻燋豕蝨。
爰有勇猛子，間以捷脛出。
一念得西證，茲謂能事畢。
誰其秀開士，懽也早奇崛。
親更藥病師，熟寐驚孤叱。
祖關决重鍵，法肆躪通術。
顔顔空王臣，排嶂方山屹。
又如富兒曹，百寶爛私室。
况有清整姿，宛是青田匹。
憶昨螺水曲，囅然契微密。
眉宇殊津津，襟期洞無窒。
詩成泣神姦，濉渙湧新帙。
長驅筆陣閑，坐諷秋蛩唧。
蕭條晝公後，微子吾幾失。
方期汗漫遊，悵別念茲日。
孤雲爾錫駐，過鳥吾帆疾。
聊作魚相忘，無多嗤蚌鷸。
贈廖相手一首
作者：劉弇
朝代：宋

廖生得掌訣，初自龐眉緇。
束身事覘矕，羞爲不情兒。
力持禍福語，傾動諸奔馳。
所至餉自倍，如賈操贏奇。
衡從辨侵射，側正分隆庳。
天緘砉初閟，鬼覷慳幽披。
環環太史氏，抱珥司渾儀。
臺輿與侯王，初不論何誰。
寫照阿堵中，唯生鼓頷頤。
自云前十年，挾術驤螺湄。
伸縮殆萬肘，較量但肥羸。
最晚得子掌，决眥逾灼龜。
九方揖孤駿，神睹歸心師。
子姑詰奇中，曩言甯肆欺。
今者非他須，子盍償吾詩。
冀因拂衣還，松丸染高楣。
我聞囿形質，至文從可推。
懸象麗霄極，川岳羅坤維。
逸獸別彪炳，激水生漣漪。
上飾右繒綺，高甍紛楶栭。
石鼓貴刻畫，汾鼎珍陸離。
鑑靈不漫理，節煥饒豐蕤。
器敝緣有舋，玉捐因見疵。
况當筋骸束，前構了不疑。
縱理口尚驗，萬字胸猶宜。
握鉤瑞宣父，方蓐識魯姬。
灑壁亦公耳，刻文徒帝爲。
妙寄斲輪外，如生信天資。
秋高摵萬木，客竈倦孤炊。
徑棹直東臂，喜動雲林姿。
贈言愧非澤，聊以當瓢齎。
贈慶恩禪師
作者：劉弇
朝代：宋

深顱瘦脛出家人，八十終身一衲雲。
高壽不論松與鶴，獨留心賞寄迦文。
贈李子從三十韵
作者：劉弇
朝代：宋

落落將家子，堂堂儒者宗。
虹蜺蟠志氣，天地貯心胸。
骨秀霜含樹，神清瀑掛峰。
才應過八斗，業已足三冬。
燈壁曾聞鑿，螢紗屢聽縫。
書從蒲葉寫，詩向錦囊封。
醉把乾坤揖，吟將風月供。
揮毫珠錯落，吐論玉錚鏦。
逐逐儒林虎，昂昂墨海龍。
文踰韓吏部，學切鄭司農。
雨露恩將及，風雲運正逢。
海深鯤定化，霄遠鶴須沖。
汝乃今王粲，予非昔蔡邕。
敬蒙修客刺，特辱造賓墉。
遂闢膺門納，因施孺榻容。
禮賢臺再築，待客黍頻舂。
磨講詩千首，歡諧酒一鍾。
笑談風對起，論難劍交鋒。
篇什回環數，緘題往復重。
共將諸子探，同把異端攻。
聞見輸君博，賡酬愧我慵。
便當思閣筆，何敢更撞鐘。
堂舍經宵會，琴堂累日從。
並行花縣密，同坐柳陰濃。
出處漢四皓，情懷楚兩龔。
淡聞君子水，久見大夫松。
正喜陪談柄，應難別去蹤。
短亭情黯黯，南浦恨匆匆。
負笈遊洙泗，擔簦往辟雍。
相如行有日，非久客臨邛。
贈柳秀才三首·其一
作者：劉弇
朝代：宋

應被功名誤一身，卜居歸就水雲耕。
詩題招隠同誰和，賦奏閒居獨自成。
三徑蓬蒿貧處士，五車經史富書生。
幾回醉後顛狂甚，便擬騎鯨上太清。
贈柳秀才三首·其三
作者：劉弇
朝代：宋

萬丈飛泉落筆端，源流渾覺海波寬。
若非學造淵騫寢，焉得詩登李杜壇。
文苑春開紅芍藥，詞林秋削碧琅玕。
篇成底事猶多困，只爲名高折却官。
贈柳秀才三首·其二
作者：劉弇
朝代：宋

奔走文場十載勞，歸來三徑滿蓬蒿。
麟窮西狩人誰念，龍卧南陽節自高。
貧裏田園居四壁，吟中風月筆千毫。
早知今日詩書誤，悔不當初學六韜。
贈法雲守光上人
作者：劉弇
朝代：宋

日邊開神皋，古剎面青嶂。
寂寥千年後，凜凜發孤壯。
上人薝蔔英，絕軔超性相。
獨鶴嶷瘦姿，層冰爛清尚。
雲游始丁年，自副乃盂杖。
鞭羊去智害，盡堊契郢匠。
喉呀般若音，浩汗卷溟漲。
衢尊灑法味，如取赤子餉。
九夏天無雲，暑風濁於釀。
汩吾眇西征，揮汗迷背項。
耽耽清凉境，一榻岌相向。
屨滿寧嫌猜，目擊自張王。
禪場推選鋒，宛是喑嗚將。
洗我苦空語，盡决濛羃盎。
兜羅辭銛棘，何有挂諸妄。
露地非端倪，灑灑白牛放。
惜哉功名誤，未爾寄物當。
它日虎溪傍，還期杖藜訪。
贈王隠居適中
作者：劉弇
朝代：宋

樗翁卧南郭，宛是逍遥鄉。
朝餐止半菽，暮偃仍繩床。
如松生磽陵，不害材資良。
少也頓絕羈，駸駸躞雲莊。
十出九不售，髭根半秋霜。
他時轉蓬子，頑嬉過其傍。
那知胸腹中，固自儲琳琅。
我曾耳清警，灑落皆天潢。
謂宜神明相，衎衎臻樂康。
胡爲乞刀圭，彌年對清漳。
曼容隠成僻，照鄰廢堪傷。
睡虎與蟄虬，兒童勿輕嘗。
贈相掌文廖生一首
作者：劉弇
朝代：宋

廖生術天與，如鑑掛高墀。
能以禍福語，感動諸奔馳。
至有不旋踵，坐獲百萬貲。
推排鬼氣奪，擯斥海岳移。
自云前十年，負術驤螺湄。
鬧中出雙掌，得子如沙披。
乃今十年後，所契了不疑。
况有遠大語，未易論銖錙。
曾聞物外償，不若君家詩。
吾謂廖生曰，一詩何補爲。
生云等詩爾，我則如渴饑。
一詩固不惜，爲生試言之。
天地有文理，俯仰自可推。
有文在其掌，乃晉魯嬰兒。
方其表異態，覽者初亦癡。
生當千年後，把握論蓍龜。
顧生勿輕許，角立非生誰。
贈知訓上人
作者：劉弇
朝代：宋

英英商顔芝，遠在青蒼岑。
雲烟適有寄，爲瑞本非心。
往聞攀緣人，紆軫恣所尋。
一落城市間，苾蒭護蕭森。
鯨魚叩蒲牢，大吼洪鐘音。
巖巖清冰骨，外垢不得侵。
試從古人求，絳鉢中支林。
定香發遠涘，慧劍韜長鐔。
招提始嘗聆湊泊，塵端駛辨秋黄落。
一見知非佁儗人，懲躁雪煩真刮膜。
赤髭由來號該洽，况有新詩堪發藥。
俊如驍壺輩中出，秀甚巉巉麟一角。
卑枝雨過結留荑，曲汜萍開窺哺殻。
紫茸緝春柔，輕屣不躡跟。
白疊擁方袍，皖如崆峒雲。
時時好事者，巾屨喜及門。
隨緣綴香火，高謝乃世紛。
齒先衆一飯，獨傲傾羲輪。
顧我紛紛何所爲，年來病眼欲成眵。
風情落莫非故時，未適棄去唯應詩。
辱師勤請過六七，獨恨瑣瑣無經奇。
强顔終篇使持去，著足成累庸非師。
贈致政劉大夫
作者：劉弇
朝代：宋

一章飛達九重天，求解黄堂石二千。
甘守綠園三畝宅，肯貪紅藥八花磚。
利名擺去灰心定，功行修來月性圓。
尤喜掛冠歸第後，生涯非欠買山錢。
贈致政曾宣德
作者：劉弇
朝代：宋

何得清時便挂冠，歸來高卧水雲間。
一輪白日易催老，百斛明珠難買閒。
行止盡將隨野鶴，生涯都付與青山。
庭前烏影高三丈，見說朱扉尚閉關。
贈致政曾宣德十二韵
作者：劉弇
朝代：宋

自得逍遥物外情，肯將冠冕謾勞形。
門前始種先生柳，斗下重添處士星。
文豹霧中誰逐逐，飛鴻天外自冥冥。
最憐孤竹人高卧，却訝三閭客獨醒。
放曠七賢林下洞，棲遲六逸水邊亭。
和烟買得花栽潤，带雨移來藥顆馨。
鳬舄印殘蒼蘚綠，蝸廬築破遠山青。
消磨日月棋千局，笑傲雲霞酒一瓶。
隠几旋成招隠句，披衣新看養生經。
小軒靜把琴開匣，幽苑深將鶴剪翎。
明月有時來竹塢，紅塵無路到松扃。
幾多九老圖中景，都爲丹青入障屏。
贈致政李元古二首·其一
作者：劉弇
朝代：宋

膴仕委蛇四十秋，翻然歸作赤松遊。
無瑕舊是千金璧，不繫今如一葉舟。
舉世風霜空末路，此身芝朮最良謀。
新篇晚更追騷雅，何計從公乞愈頭。
贈致政李元古二首·其二
作者：劉弇
朝代：宋

興味高於鶴在雲，去留初不掛毫分。
鄭公鄉里新門巷，謝氏芝蘭好子孫。
瀟洒笑談寬日月，優游在世傲乾坤。
鄰翁盛說歸歟美，曾是當年朱兩轓。
贈謝民師
作者：劉弇
朝代：宋

三語君爲掾，百罹吾厭生。
江山共鄉思，蘭桂敵交情。
黄卷真無負，龍淵恐不平。
何當改初服，別約紐荃蘅。
贈賈仲武
作者：劉弇
朝代：宋

賈侯器宇何軒昂，下視齪齪真秕糠。
眉分八字髭根黄，自許忠膽鐵石剛。
彫弓一挽一石强，錦臂錯出虬青蒼。
匣劍排射星斗光，壯心飛過祁連傍。
架鷹朝按血染裳，鐵驄騎出轡鬧裝。
健兒前呵檛列行，捷矢齊指雲中鶬。
豈惟武力稱擅場，亦有文價騰焜煌。
新詩字字古錦囊，清論灑落飛天潢。
險韵千百敢獨當，管鋒落紙鏗琳琅。
古文探討屋壁藏，史傳山岳遺毫芒。
酒酣往往歌慨慷，連卷大白鯨吞航。
自云疇昔富文章，家在冀北邊一方。
天書屢膺貢州鄉，雲衢卜日橫騫翔。
中間落泊志不償，武科拉取如截肪。
况有豪氣十丈長，蟠蟄僅類絆驌驦。
苦恨天驕久頡頏，撫臂便覺大袂攘。
坐縻歲月耗囷倉，口厭醇釀飽肉粱。
吾非斯人可相望，要且報國真不忘。
我來自東甫春陽，邂逅紺宇同一觴。
幅巾輕蓰追徜徉，促膝調笑初無妨。
自知投分出泛常，豁如餒腹得糗粻。
短長不復置形相，落去䁹睨决壅防。
嵇生轉覺嗜鍛忙，高陽還因酒發狂。
漫叟戲規祇攪腸，㗦嘈不減笛弄羌。
截竹岳頂掀滄浪，撥雲春茗誇頭湯。
爽齒旋復行蔗漿，黄金大顆披橘穰。
插首往往羅幽芳，頃茲行樂殊未央。
更辱邀我臨山岡，大壺載酒冽鼻香。
果飣梨栗庖麏麞，韓劉黄胡狄與張。
一一瀟灑雜珮珩，高談終日佛老莊。
妙理密契矢插房，絕倒頓足爭蹌踉。
罷去追惜成悢悢，誰謂夫君氣特揚。
投以大句尤加詳，啟函愜興劇爬瘍。
忽疑寫睇臨望羊，高躋欲斧李杜吭。
麟鳳自是品物祥，邀予屬和馳縑緗。
直取夷險分駑良，九牛犒師始落鋩。
正喜先獲大臠嘗，洪河下湧淼沛滂。
囚屯衆鬼納大荒，脫走束縛投桁楊，濘郎瞰臨獲與臧。
滿注羿矢連九暘，沉魂夜泣青女霜。
此來繼辱厚意將，殆欲引轍觀怒螗。
狗尾續貂彌足傷，雕胡未易加糠䵃。
摶空方見一鶚颺，短翮便可槍榆枋。
咄嗟豈得不知量，區區瑣碎久嗜菖。
食魚誰敢期大魴，尚欲勉强牽牛箱。
無鹽弄姿映康莊，難工祗益羞姬姜。
聊將瓦礫酬琮璜，終愧後乘非騰驤。
贈連州致政蔡宣德
作者：劉弇
朝代：宋

挂冠歸慕赤松遊，不羨金門萬戶侯。
一枕清風三徑曉，滿船明月五湖秋。
冥冥宛若高飛雁，泛泛渾如不繫舟。
幾向夜深南極望，老人星見照連州。
贈邑宰詹志行長官
作者：劉弇
朝代：宋

頭骨插犀冰照顔，胸襟元自漲清瀾。
吏歸申午緣無事，民卧田閭識以寬。
晤語早傾程子蓋，評詩尤逼杜公壇。
如論妙譽無留賞，合向驍壺作倚竿。
贈錢承務吟翁
作者：劉弇
朝代：宋

何事新霜上鬢毛，從前都爲作詩勞。
老松經歲材方勁，古檜吟風韵更高。
可播管弦升樂府，自堪奴僕命離騷。
冥搜直到窮源處，驚得神啼與鬼號。
贈雪峰長老守超
作者：劉弇
朝代：宋

仰窺玉奩天面窄，頑碧顛青自天擲。
祖禪不管地祇慳，十五百徒此其宅。
流水聲中換今昔，粉抹頳糊老椽壁。
枯木庵回舊日春，難提塔示重來坼。
超公最後法席張，全機撲落輥毬場。
曾令天花倏飄墜，况有庭橘符青黄。
烏藤橫膝傲佛祖，熟識眉宇瞬且揚。
天吳吹瀾洗霾垢，方諸挹月來清凉。
東甌萬剎盡金布，咋舌誰堪論妙悟。
賺殺參兒走衲雲，高枕無乃林泉負。
廬峰南遠真西材，叩寂丈室慚宗雷。
秀巔龐眉逼人爽，反疑不自塵中來。
由來山興復不薄，畏途何計揮塵縛。
詰朝匹馬汗羞顔，又作楊花無止泊。
贈饒倅陳伯模朝奉二首郡事·其一
作者：劉弇
朝代：宋

畫戟東南第一州，番君斥大漢家侯。
王祥別乘開風采，顔駟潜郎識滯留。
投缿里豪空兩獄，發硎刀刃失全牛。
昨聞鈴閣仍豐暇，身卧雲濤最上頭。
贈饒倅陳伯模朝奉二首郡事·其二
作者：劉弇
朝代：宋

早窺安定先生奧，晚刻慈恩塔下名。
宜有璽書旌治狀，飽聞玉筍數門生。
紙翔市價抄書癖，壇逼詩流覓句精。
贈高郵尉郭奉世
作者：劉弇
朝代：宋

好樣仙曹斗野西，不將顔色傍人低。
由來胸腹開濛汜，故有篇章照黑蹏。
采捧掛門虛晝警，鴟夷浮客趁秋躋。
風胡去世純鉤蟄，誰取吹毛瑩鸊鵜。
贈黄成伯仇覽
作者：劉弇
朝代：宋

翔風攪客心，爛熳不可收。
隻舲揚層波，益信生計浮。
滄洲澀歸迹，飄撇慚吳鷗。
若人求自東，卓犖欣嘯儔。
揖我暮川涘，疏明炯天球。
掀髯藉芳草，閒則數魚鰍。
詩書見孤詣，盤丸走軻丘。
况有掃圍筆，可擅岐陽異。
陰湖六尺轝，初恨不少留。
梅根躍高檣，笑我仍回頭。
繩床列短炬，相與枯春蒭。
清狂到詼誹，券內嗤蜉蝣。
女床無凡羽，渭曲皆清流。
嘉實自彌望，直未斂以揫。
須矣策高衢，稽句寧公羞。
走筆答郭子隆勾稽
作者：劉弇
朝代：宋

春歸幾何時，綠樹陰已滿。
蕭條子雲巷，誰借吹噓暖。
常日雙柴扉，深扃類休澣。
稚燕掠翩翾，疏蟬弄淒斷。
擷芳聊自娛，併食習成懶。
嶷嶷棲鸞郎，蝸居間三款。
兒童憚逢迎，應客事謾誕。
謝絕高軒榮，祗增鼯鼠短。
頼君不吾靳，尚復斗筲算。
南薰破笑語，慇懃接誾侃。
酸然梅雨天，煩襟斗湔浣。
波瀾信苦孔，風力到微管。
加有建安作，大軸舒憤懣。
力關神臂弓，傳以青玉笴。
自宜造英莖，豈直駢組纂。
居然膚寸毫，搜刔入稀罕。
諷疾頰渦飛，把持手爭盥。
索然貧窶家，連挹茂陵碗。
久矣吾衰頹，占數還鄙酇。
長年苦中乾，更事筋駑緩。
比雁自不材，方木宜登散。
赫如千尺光，旁爍幽隘窾。
處此得無猜，神觀迷町疃。
誰如富青箱，利器未施䂎。
匹馬青螺城，戢束聊授館。
愧無青田核，相與申燕衎。
曾是翻瓦甌，掇疏仍瀹卵。
雖非夸雕俎，猶喜從跣袒。
吾人重解携，茲游未應纘。
行看赤驥駒，萬里修程坦。
趙屯阻風書懷示黄成伯章子脩二首·其一
作者：劉弇
朝代：宋

漾漾雲𦩠躐尾行，北來風力大粗生。
與君更向春容裏，暗聽蝦蟆數擊更。
趙屯阻風書懷示黄成伯章子脩二首·其二
作者：劉弇
朝代：宋

故家曾是鳥巢南，欲折歸心迫片帆。
十載萍根浮履舄，令人羞澀對青衫。
車盤嶺
作者：劉弇
朝代：宋

去年踏雪車盤去，今年執熱車盤來。
去年險澀自其分，車盤於我何有哉。
道傍飛礫如積糝，幽蔓緣崖不盈攬。
懸知到此客脛酸，愁絕雲舒與烟慘。
半山棲匭擎華藏，旋覺陰機萬鈞壯。
鐘梵時聞一兩聲，妙界還疑落天上。
短褐頭陀揖我言，此途詰曲知何年。
名情利態過萬計，未聞厭者仍紛然。
造物驅人不留瞬，車盤有盡人無盡。
勸君莫歌行路難，令人未老華雙鬢。
輦下春懷十絕呈趙達夫·其一
作者：劉弇
朝代：宋

絳闕岧嶢五色中，六街風穩柳貪慵。
金明解染波千頃，不似君王惠澤醲。
輦下春懷十絕呈趙達夫·其一〇
作者：劉弇
朝代：宋

魂先絮怯青樓女，命爲花輕白袷郎。
春色不應疏病客，正緣生計紙千張。
輦下春懷十絕呈趙達夫·其七
作者：劉弇
朝代：宋

活琉璃漲金明色，鬧綺羅成上苑圍。
須信皇州春自滿，莫愁青帝等閒歸。
輦下春懷十絕呈趙達夫·其三
作者：劉弇
朝代：宋

蝶正冶容蜂正狂，鶑如羞澀燕如忙。
低枝莫搭鞦韆索，留送嬋娟出短牆。
輦下春懷十絕呈趙達夫·其九
作者：劉弇
朝代：宋

三徑就荒歸渺邈，五漿先饋懶逢迎。
較量春色無花品，收拾生涯有酒觥。
輦下春懷十絕呈趙達夫·其二
作者：劉弇
朝代：宋

欄玉梯金十二樓，百花烘作紫烟浮。
草黏天遠難憑信，絲撲人來慣送愁。
輦下春懷十絕呈趙達夫·其五
作者：劉弇
朝代：宋

楊柳絲間黄栗留，杏花枝底碧遮油。
一鞭歸興輸年少，十日香塵卷日流。
輦下春懷十絕呈趙達夫·其八
作者：劉弇
朝代：宋

已憑歡伯爲愁敵，更指華胥卜夢鄰。
數歇賣花聲過耳，誰家鬭草事關身。
輦下春懷十絕呈趙達夫·其六
作者：劉弇
朝代：宋

一番勒花寒陣過，幾竿搓柳日痕流。
新阡紺幰迢迢去，往事黄昏恰恰愁。
輦下春懷十絕呈趙達夫·其四
作者：劉弇
朝代：宋

杏紅似爲桃紅妬，柳綠渾將水綠爭。
去日背人來日逼，新愁特地舊愁并。
追尊皇太后挽詞二首·其一
作者：劉弇
朝代：宋

代邸基元命，唐侯福萬邦。
五雲深紫鳳，九地轉銀江。
白玉形容冊，蒼烟扈從幢。
由來閶闔路，望絕帝瞳雙。
追尊皇太后挽詞二首·其二
作者：劉弇
朝代：宋

循陔備養虛蘭膳，吹棘深慈愴凱風。
歲閱桮棬餘舊物，氣躔龍虎識新宮。
素冠起慕三年外，暖律添暉六服中。
百載重論章懿典，崇成應得敵高嵩。
送元舉宮苑秀州鈐轄
作者：劉弇
朝代：宋

插犀頭角何崢嶸，紫棠色照長弓騂。
不學蠹魚只浪死，聊因躍馬酬生平。
奏書明光覓自試，臣有膽武前無勍。
俞音一朝九天下，瑩膏瘦鐵虬鏗鳴。
坐上少年勿遽起，請聽此日吳趨行。
吳中風物妙絕殺，槜李髹碧輝連甍。
紫崖陰洞泄神秘，霓旌羽帔嬉仙靈。
鱸肥閟滑匕筯好，鷗眠鳬浴波瀾明。
突烟晝恬夜柝死，元戎退案休千兵。
詩成青天送白眼，由拳灑作千鴉驚。
金船爛漫貯春色，葉底數花餘幾英。
吳酸挨腸去宿滯，楚舞挑客留瘦情。
功名成就付偶爾，要是行樂寬吾齡。
迢迢汴水滴油駛，暖烟畫鷁酣雙旌。
回頭應笑東方生，胡爲索米長安城。
送友人赴省
作者：劉弇
朝代：宋

佩劍携書入帝京，秋容如畫照行程。
三千道路雖迢遞，萬里烟霄絕坦平。
丹漢風高鵬翼健，曉天霜淺馬蹄輕。
好將擲地金聲賦，奪取前春榜上名。
送友人赴省二首·其一
作者：劉弇
朝代：宋

飄飄勒馬出城闉，篋裏還爲席上珍。
荆玉始分三獻日，瓊林終折一枝春。
驚天動地文堪擲，捉月拏雲手定伸。
正遇漢庭新用賦，子虛須屬茂陵人。
送友人赴省二首·其二
作者：劉弇
朝代：宋

久藴驚天動地文，乘秋得志正逢辰。
青錢萬選終須中，白玉三投始辨真。
鶚薦比聲鄉貢日，鶑遷前試帝城春。
漢庭方尚春秋學，須作平津第一人。
送哲公禪老二首·其一
作者：劉弇
朝代：宋

有鶴青田來，骨傲九秋老。
羽毛鷄鶩間，不復故時好。
吳霜割清夢，一夕落幽島。
哲乎開士秀，佛路著鞭早。
世累糊空雲，一以凉飆掃。
往聞琅琊覺，禪海卷狂潦。
紛紛方袍子，未易艖䑰到。
師如健噉兒，把握攫梨棗。
爾來三十年，方寸不貲寶。
鯨鐘人誰識，聊徇衆擊考。
又作雲山行，方將同木槁。
勿學斷緣人，時寄新詩藁。
送哲公禪老二首·其二
作者：劉弇
朝代：宋

我聞豫章境，勢勝所至生。
山皆撞空活，水有照骨清。
其間佛老宮，往往聯飛甍。
人王邑一隅，古屋纔數楹。
塵點自不到，日飽松風聲。
十丈挂溪影，虹橋插崢嶸。
揶揄下𩵉魖，踉蹌笑麏麖。
師方得所欲，振錫了不攖。
非如入流子，橫計多餘贏。
秋畦蹲鴟老，晝飯宜香秔。
由來介石身，忽作歸雲輕。
送席延昌奉議
作者：劉弇
朝代：宋

章水如有情，爲君生層波。
匡南萬岑玉，遥知清興多。
四年一官去，擲此歲月梭。
恨無青田核，遣君韶顔酡。
送廷允决曹解官舟行赴闕·其一
作者：劉弇
朝代：宋

由來佳掾推三語，故有能名擅一方。
投分稠人期李郭，平心他日到于張。
囹扉盡洗沉冤魄，貫索時分入夜光。
舉世謾嗟岐路澀，只今騰踏見飛黄。
送廷允决曹解官舟行赴闕·其二
作者：劉弇
朝代：宋

春江活碧染衣濃，鬧櫓初挨鷁首東。
岸柳躍絲金稍重，渚梅收糝玉全空。
腐儒糟粕迂疏後，上客風雲感慨中。
好訪瀛洲綴仙客，家山無苦夢壺公。
送徐擇之秘校還雎陽二首·其一
作者：劉弇
朝代：宋

華裾照地雎陽客，入手當年有春色。
家山歸夢不須多，歲晚青翰天際識。
送徐擇之秘校還雎陽二首·其二
作者：劉弇
朝代：宋

汴水東頭古堞開，青鴛舞影幾樓臺。
莫將歸雁比行色，身未到家春已來。
送新淦余宰虞卿
作者：劉弇
朝代：宋

時平循良用，墨綬紛委蛇。
夫子西南英，三十朝紳拕。
爰來慈衆兒，一掬芝眉和。
里閭無愁嘆，卒歲知婆娑。
牛解等是刃，恩染誰非波。
神閑略朱墨，日永餘弦歌。
及瓜賦歸歟，去去可奈何。
舂容雲濤裏，一葉翩經過。
羹魚飯香秈，凉衣送長哦。
三年種桃李，留得春陰多。
鄧挽徒虛語，禰翮方雲摩。
行哉尚良食，吾君正卷阿。
送方絢解元赴試南宮用桂林一枝荆山片玉爲韵八首·其一
作者：劉弇
朝代：宋

紛紛束書兒，穿穴蠹栖桂。
及當千人軍，往往出下計。
誰如冠軍豪，飄揚選鋒銳。
刺手拔鯨牙，灑落見孤詣。
更看抉重關，喜色動春袂。
送方絢解元赴試南宮用桂林一枝荆山片玉爲韵八首·其七
作者：劉弇
朝代：宋

天王坐明堂，溫詔飛赤縣。
家家魯儒生，羣星會頭弁。
坐愁谷駒空，豈直罩魚擅。
子行殊未央，去逐淮雲片。
神鋒正吹毛，願看長鯨剸。
送方絢解元赴試南宮用桂林一枝荆山片玉爲韵八首·其三
作者：劉弇
朝代：宋

馬家白眉良，由來罕儔匹。
誰諧虞帝音，貴在得夔一。
顢頇康樂後，况有阿連出。
春留棣萼好，影厠鴒原密。
定是金華遊，羊邊起高叱。
送方絢解元赴試南宮用桂林一枝荆山片玉爲韵八首·其二
作者：劉弇
朝代：宋

人言蜀道難，歷井如捫參。
何如棘圍裏，對面橫霜鐔。
聲價一日中，不數雙南金。
秋風大情生，半入瀟灑襟。
袖有百鍊骨，躍馬辭家林。
送方絢解元赴試南宮用桂林一枝荆山片玉爲韵八首·其五
作者：劉弇
朝代：宋

我來莆之陽，與子初班荆。
巖巖太古鏡，中有不蝕明。
青緗無留賞，理到刃必迎。
雎盱腐儒後，數見胸膽橫。
詩哦逼振綺，酒吸摧奔鯨。
君看老雄變，冠距將而鳴。
送方絢解元赴試南宮用桂林一枝荆山片玉爲韵八首·其八
作者：劉弇
朝代：宋

女床固饒鳳，方流亦生玉。
百年海邦莆，文雅殆成俗。
之人卷鯨波，浩汗寄高躅。
飜笑洴澼子，長年事皸瘃。
唾手拾壯圖，未負春顛綠。
送方絢解元赴試南宮用桂林一枝荆山片玉爲韵八首·其六
作者：劉弇
朝代：宋

病夫亦何有，愧彼小酉山。
頼君不佁儗，拔揵捫吾關。
意豐報逾儉，叩迫出益慳。
經郛榛萊翦，聖海波瀾閑。
茲人不易得，坐使幽懷刪。
送方絢解元赴試南宮用桂林一枝荆山片玉爲韵八首·其四
作者：劉弇
朝代：宋

君王十二閑，一一登權奇。
飽之青玉芻，絡以黄金羈。
南宮舊冀北，雜遝追風姿。
驌驦固神物，豈病孫陽嗤。
如聞有桂約，暗滿秋風枝。
送曾該
作者：劉弇
朝代：宋

紛紛夸毗子，什伯羅秦缶。
擊考非無聲，顧出俗物後。
曾侯西昌來，穎拔殆天就。
等閒發秀語，颯灑如振垢。
渠黄爲世生，駿骨謝前朽。
整頓萬里足，往矣擅天廄。
送曾道者歸玉笥舊隠二首·其一
作者：劉弇
朝代：宋

踏盡匡山十載雲，却抽秋鶴九皋身。
明明似爲溪毛熟，笑整西風不屋巾。
送曾道者歸玉笥舊隠二首·其二
作者：劉弇
朝代：宋

道隠曾窺反接猱，急人尤喜施圭刀。
浮生不絓秋毫外，肯把長閑博暫勞。
送曾靈永赴舉
作者：劉弇
朝代：宋

孟荀久不作，吾道竟茫茫。
滔滔天下人，生死名利韁。
誇兒騁新學，剽竄摸青黄。
爬羅盡砂礫，氣焰苦不揚。
初如拆襪線，那復一條長。
又如抄選客，十九爲琳琅。
埋沒太古音，啾耳紛蜩螗。
曾郎春不如，闊印眉間堂。
十年讀書史，一日胸膽張。
興來灑酣筆，落紙松丸香。
摧頹鶖鶬間，識此雛鳳凰。
梅天暑氣溼，江東潦聲狂。
辭我歸袂擁，霜蒲挂高檣。
飄翩不可留，橫槊赴文場。
期子勿苟作，瓊瑶擷新芳。
莫學下俚曲，黄花間折楊。
由來玉山粒，梗澀在粃糠。
河雖一掬波，曾是九秋潢。
行行事斯語，看子摩天翔。
送李令如堤上部夫
作者：劉弇
朝代：宋

東風日作催花計，減去年來大半春。
未省春歸向何許，真成等閒愁殺人。
我欲揖君空酒樽，君刺野航朝涉津。
翩然揮手謝春去，我欲留之良苦辛。
沙堤漫漫失故處，下有清海濤頭奔。
濤頭奔，可奈何，江淮由來水事多。
田家遣丁纔取具，吳歈行勸不煩訶。
蝸牛小廬亂雲鍤，梓土把草夷陂阤。
我聞神禹乂九土，息壤能蟄千丈波。
獨坐敗堤去民吏，翻笑王尊禦濁河。
李侯方精强，程督宜有科。
民事不可緩，田疇久滂沱。
嗷嗷老將稚，意在却蛟鼉。
無爲坐歎息，勞事非蹉跎。
山膚雜水豢，强飯時吟哦。
暮歸泊煩促，不厭玉顔酡。
他時解看官門北，千里長虹卧軟莎。
送李侯朝散還任一首
作者：劉弇
朝代：宋

西山閱今昔，章水弄清泚。
雲陴插天半，滕閣中隠起。
青鴛千萬家，湖光豁如洗。
鍾陵一都會，信亦非偶爾。
君來無幾何，所得已倍蓰。
笑談送白日，慷慨拾遐軌。
成詩殆百篇，天籟落凡耳。
秋摽拔孤峰，陰膽掉百鬼。
顧我佁儗人，晚乃識君子。
未漫禰生刺，先倒蔡公屣。
清揚舞眉間，秀語屑瓊蘂。
囊間錐立見，公今無乃是。
柰何迫歸歟，笑把吳雲指。
六月江南天，煩抱劇含滓。
輕篙下鯢浪，畫槊搖翬尾。
高懷傲匡廬，醉眼寬彭蠡。
山長楚甸轉，駃席抉空紫。
珠璣紛滿篋，銀鈎赫蹏紙。
野蔌饒掇英，水豢足緍鯉。
人生不知他，安與樂而已。
行行勿滯淫，吳中古來美。
一官雖翕翼，焉往不爲仕。
洞庭五湖間，明月清可跐。
鹽豉誇未下，蓴羹貴千里。
由來張翰興，今復見松水。
吳兒洗眼看，吾豈倦游士。
九月秋風高，緹騎迎携李。
送李堯咨赴官山陽
作者：劉弇
朝代：宋

長離飛從丹穴傍，刷羽渤澥齎扶桑。
旦經崑崙莫砥柱，玉山之黍聊充腸。
歷覽五都遍九土，一朝翩然歸女床。
夫子故家本山陽，憔悴一官纔故鄉。
時人等閑得重糈，君家撲滿無餘藏。
相逢海上真偶爾，畢趣論心良慨慷。
不無幅巾遲蕭散，况有逸爵揮淋浪。
酒酣調笑不嫌靳，共指{鼠鳥}{眾鳥}饑鳶翔。
蕭晨八月渚紅香，水風泛入客衣凉。
溪頭艇子送急槳，輕齎誰識王陽裝。
恨無佳設綴行色，匣劍欲解慚非良。
淮山刻作秋來瘦，淮水刮眼清如霜。
謝公何日東南下，別浦應尋臨汝郎。
送李德素罷官歸舒城三首·其一
作者：劉弇
朝代：宋

瀟灑由來物外姿，文章滿把盡珠璣。
飛黄蹀月終難絆，看取蘅皋手一揮。
送李德素罷官歸舒城三首·其三
作者：劉弇
朝代：宋

水落淮天蟹子肥，三年游子片帆歸。
東坡䆉稏黄雲滿，試傍林椒振客衣。
送李德素罷官歸舒城三首·其二
作者：劉弇
朝代：宋

朔風吹眼水溶溶，白社回香杳靄中。
千里滄洲帆一抹，遥知此日背冥鴻。
送林錫遠帳勾罷官北引二首·其一
作者：劉弇
朝代：宋

五月角黍江南天，驪駒送客黄金船。
悠悠別思不足道，去去宦情如欲仙。
青萍由來異死鐵，綠綺未易論膠弦。
强懷爲君歌短什，壯圖輒勿輕流年。
送林錫遠帳勾罷官北引二首·其二
作者：劉弇
朝代：宋

由來不敵是清才，尚喜相逢契此懷。
直把唯阿平笑語，更將爾汝外形骸。
吾身方愧猿拘檻，君事何疑箭插靫。
天子聖明思急策，試論弊事决陰霾。
送狄太守清明日燕莆田共樂亭三首·其一
作者：劉弇
朝代：宋

青幢翠葆抱參差，浮客黄金鑿落暉。
一日山川如得主，兩眸天地不藏機。
華胥有國真稀闊，齊物名篇孰是非。
澀道直西暄絳蠟，卷空簫鼓使君歸。
送狄太守清明日燕莆田共樂亭三首·其三
作者：劉弇
朝代：宋

他年勝踐歸林記，大半豪誇落蔡篇。
快甚躍壺窺日月，淚疑枯海變桑田。
觥船照客吹紅液，軒檻嬌春撲紫烟。
到得無雲剩寥廓，此身仍在鳥飛邊。
送狄太守清明日燕莆田共樂亭三首·其二
作者：劉弇
朝代：宋

赤白觚稜插戾翰，東南重此識多盤。
起從海若三山外，分得壺公一境寬。
世事升沉隨過鳥，物情瀟洒屬層巒。
畫圖恐是天拋擲，乞與莆人恣展看。
送真藏主赴泐潭乾老會中
作者：劉弇
朝代：宋

昔別大仰巔，今逢章江濱。
浮雲限南北，歲月一欠伸。
上人邦閭秀，落髮早辭親。
滄浪浴日月，初不點垢氛。
問師頃何事，學佛苦賓賓。
納踵不輟屨，無乃大勞神。
自云吾西兒，腹寶殊不貧。
是身難再得，所惜劇飈輪。
十年躋楚嶠，六見匡山春。
總祐遷秀晉，誰疏復誰親。
束身從之遊，驪頷一一捫。
如疲得熟歇，似笑回孤嗔。
近聞邑別境，寶峰插高旻。
中有拔俗老，疑馬駒後身。
餐風了不制，癢興如爬皴。
鬧綠稍暗地，梅雨吹南雲。
輕於凉風翮，笠首携筇孫。
男兒貴决裂，勉哉行問津。
送致政吳通直
作者：劉弇
朝代：宋

黑頭貪作隠中仙，高謝清時五兩綸。
物外收將閒日月，人間歸去好溪山。
二疏等作揮金計，五柳猶遲倦鳥還。
多少有車懸不得，規規鐘漏亦胡顔。
送螺川張太守二首·其一
作者：劉弇
朝代：宋

西南五馬照青螺，衆惜班春未幾何。
綠髮桑榆收太早，青雲岐路剩來多。
仙家職事清閒好，逋客林泉取次過。
正恐此身休不得，再看鄒律起陽和。
送螺川張太守二首·其二
作者：劉弇
朝代：宋

凉颸一水漾清虛，畫鷁翩翩北去初。
暫把壯圖收紱冕，只留和氣到閻閭。
海邊有夢通琳闕，物外無心挂隼旟。
寄語琅琊好泉石，使君不是賦歸歟。
送貫之縣丞解官還壽春
作者：劉弇
朝代：宋

西江客袂春風老，吹得歸心亂如草。
鯢浪三篙下晚艎，去程不學寒蓬掃。
淮山蒼蒼淮水長，千里一官歸故鄉。
舉世由來青眼少，孟賸破黛嫫母狂。
緹巾十襲盡燕石，埋蝕太半雙明璫。
干霄自是男兒氣，遭與不遭真偶爾。
人非田文莫彈鋏，世有伯喈須倒屣。
君其行矣重問津，蹀月騊駼寧絆死。
送邢清臣赴左選
作者：劉弇
朝代：宋

泊舟梅林浦，解纜墨潭灣。
層波日日生，雙槳那得閒。
龐眉青翰客，相與春風還。
江梅吹欲盡，江柳未勝攀。
無以持贈君，對君成强顔。
官况斬新好，晚步非間關。
直北清夢多，半落夷門山。
慇懃尺素語，毋爲魚鴻慳。
送陳師益還建安
作者：劉弇
朝代：宋

南來海舶浮雲濤，上有游子千金豪。
閩山左轉七千里，挂席六月天風號。
俯窺虞淵弄白日，彤霞下爍波欲熬。
陽侯嘯瀾罔象舞，出沒金背嬉鯨鼇。
等閒推徙失向背，往往三山隨所遭。
我欲懲幽驗荒忽，脫非值子終徒勞。
吳牛喘月玉斗搖，金井芙蓉啼桔槹。
一緣竹葉泛歸夢，別興斗與淮雲高。
青蘋送客淒涼地，節物駸駸驚兩毛。
家園柿栗行可拾，况有䆉稏蟠東皋。
魯連蹈海徒虛語，尼父乘槎安所逃。
它時作底投快便，與子去作滄波遨。
遊浮洲寺寒林亭
作者：劉弇
朝代：宋

吳牛喘月齒髮頹，晚陰閣雨雜殷雷。
一番重釀熨人暑，徑欲濯澗捫崔嵬。
潭潭招提此亭在，鷗鷺慣客無驚猜。
番君故國號瀟灑，巨浸沃日西南來。
別爲瀰茫浩汗之沼沚，中有晶熒照耀金碧之樓臺。
錢塘未應邈，北顧真悠哉。
飲牛之津斡星渚，一色藍英玉奩貯。
連岡十里卧晴虹，近竹遠松如抹堵。
就追神觀所得多，清風爲我生曾波。
有生弔暑乃天性，獨快疏櫺亦吾病。
無論承露盤，未議清凉境。
安得大地變廣寒，相與一世振絺屏箑纓頭冠。
遊麻姑觀用黄道士韵
作者：劉弇
朝代：宋

鳥道參差掛空白，雲林曾是飛昇迹。
誰論滄海復揚塵，已識秋杉老岑寂。
玉駕班龍飛九色，古殿崔巍遺石刻。
會須揖彼丹丘人，掇拾頹年茲偃息。
過合肥會黄天倪
作者：劉弇
朝代：宋

白狼峰頂共留連，一紀于茲剩四年。
事過已如炊黍夢，鬢催難著買春錢。
飄零慚說相思駕，淚落仍傳到手篇。
梨栗果盤魚蟹飣，怳疑身世上通川。
過昆陽城
作者：劉弇
朝代：宋

古聚少，荒蹊多，枯湟十尺餘陂陀。
絳霄南來赤龍子，叱吒此地揚天戈。
虎據乃其始，鵲起寧須時。
坐令劉宗半天下，尋邑百萬徒爾爲。
今來玉壘半荆棘，但見蒼烟白日嬉樵兒。
愁來商歌涉長道，澤國秋蘭紫莖老。
九原蓬顆日益多，世事茫茫一飛鳥。
過東流聖感寺
作者：劉弇
朝代：宋

客從西南來，明發倦流徙。
寅緣泊煩促，羈鳬染寒水。
祇園開陽方，百年此經始。
陂陀一水去，騰蹴數峰峙。
軒楹仍東闢，晚秀皖如洗。
物隨眄睞移，一息間三起。
僧閒神自定，童野髮不理。
平生腐儒計，鞍肉蝕兩髀。
眼力耗蠅頭，半豁綴旒齒。
崖澗飽所經，茲乃形性侈。
疾走影不休，兼忘竟何是。
過紫溪驛讀黄安中中丞留題
作者：劉弇
朝代：宋

金鑾天仙才，滲漉膚寸管。
由來風騷將，要出江謝遠。
一生忠孝心，倫匹世所罕。
曩聞奉安輿，駕言得茲館。
喜先行輈動，榮入綵衣暖。
他年逝波痛，故國松楸眼。
春暉草心盡，日力烏哺短。
銀鈎壁間字，刺落歸粉板。
捉衿來孰復，如渴釂斝琖。
顧我幺麽姿，辱公披沙揀。
波瀾泝沿闊，藻火止覘矕。
公今青雲上，功業壯圖滿。
此詩落人間，鼎味纔一臠。
道旁見牛車因成二絕·其一
作者：劉弇
朝代：宋

由來得計在通津，蝕盡冥冥古道塵。
犢子掣轅疲欲死，須知作俑是椎輪。
道旁見牛車因成二絕·其二
作者：劉弇
朝代：宋

兼兩正緣勝任取，摧輈終忌大圓生。
尺塗寸潦皆吾病，何必羊腸九折行。
鄧縣君挽辭二首·其一
作者：劉弇
朝代：宋

九原秋草沒麒麟，哀挽黎明出問津。
花魄欲招誰些楚，簫聲先斷客愁秦。
冢間白鶴空雙舞，天上黄姑定卜鄰。
晰晰目存成底事，空餘粉墨逼天真。
鄧縣君挽辭二首·其二
作者：劉弇
朝代：宋

中庭熨泠事多違，像設俄驚繐作幃。
風雨夜花連子失，鉛黄朝鏡覺鸞非。
一篇潘賦空齎恨，數鼓莊盆未息機。
俯仰便成今昔異，瓶銀簪玉意何歸。
鄱陽湖四十韵
作者：劉弇
朝代：宋

巨浸連吳越，高躔直斗牛。
玄冥開別府，江伯匯支流。
象緯元精逼，神姦秘怪裒。
番君疏带礪，彭蠡壯襟喉。
赴隙如無地，憑壖忽有州。
津涯逾寫潤，窟宅定刳幽。
島認瀛鼇戴，濤疑陣馬異。
珠跳憐雨駛，鏡滑識風收。
樹带喬枝隠，山餘短碧浮。
窺覘波罔象，睥睨忲陽侯。
漾月都迷皓，蒸雲間作油。
涵濡均藻荇，冗長到蝦鰍。
蜃幻晴噓閣，龍腥夜拔湫。
萬尋懸圃玉，一带洞庭秋。
盈縮知誰紀，吞并似力揫。
鯉矜封赤鯶，龜笑斥朱眸。
嵌竇扶桑齧，珍文匠石鎪。
鷗羣馴野客，蚖肆傲潜虯。
罟數筐零霰，檣輕弩激遶。
孰分浮瓠澨，或訝繞蛇丘。
弦索延商婦，舽艭送莫愁。
陶朱誠得策，神禹想遺憂。
端稱潺湲弄，非無隠伏搜。
豆分高下渚，葦視去來舟。
血脈乾坤活，瘡痍稼穡瘳。
披猖包息壤，瑣碎落浮漚。
蓮女嬋娟棹，漁郎芼燥甌。
有人搴繡被，無客傲鸘裘。
貨貝窮乾沒，醪羞肅丐求。
束枯論沃釜，戒覆比傾輈。
衆水杯盂外，他年吐納尤。
鵲填功未議，鯨吸志應酬。
何事輕思濟，吾防果未周。
阽危心骨醉，飄泊面顔羞。
敢計乘桴去，何知戴笠遊。
片帆真擾擾，隻影轉悠悠。
卑溼{口羞}梁傅，星霜挂魏牟。
勞歌慚孺子，破簏付平頭。
烏豉緣蓴置，黄粻爲鱠謀。
清螺取歸日，穩棹聽夷猶。
酒家逢徐逸人
作者：劉弇
朝代：宋

嚨唿馬子踏落花，落花盡頭逢酒家。
酒翁破顔迎墨客，五雲冰漿發青帊。
丹丘羽人笑揖我，餉我碧海雲琅芽。
食之奇光襲兩腋，小哉天地自幕席。
眼底不辨驪與騧，冷風時能借一快，便欲搴芝淩紫霞。
且唱蹋銅汙，莫歌白浮鳩。
躍沫寄頹年，陰陰馳四騶。
雲璈駕閬風，茲約竟悠悠。
却憶東皋醉鄉記，翻笑三閭非所憂。
安得烏孫青田核，下變春江萬斛流。
金明春·金明池
作者：劉弇
朝代：宋

寶曆延洪，昌辰開泰，崧嶽儲靈特異。賢才並、□時間出，盡一一驚人絕藝。捧鄉書、氣格飄飄，似閬苑神仙，參差相繼。縱子墨文章，相如才調，驟覺雷聲平地。太守賓興當此際。正瑞靄寒輕，虛堂風細。舞腰旋、飛塵彷彿，歌管遞、清聲嘹唳。況相將、桂籍榮登，對酒面鱗紅，何妨沈醉。但管取明年，宮花重戴，共賞金明春意。
鐵柱觀
作者：劉弇
朝代：宋

鐵柱聞故老，蟄根長江幽。
高真此翩躚，瘡痏吾人憂。
純鉤推三尺，斬蛟白濤頭。
功成去人間，雞犬不得留。
班龍駕九色，一別忽千秋。
疊構開琳琅，夜壇空斗牛。
寒梢碎凉月，縟綵燦文髹。
紛吾感遺事，寫涕東南流。
麻姑行老大，海變繞蛇丘。
逝將理荃橈，弄睨眺滄洲。
陪彭安行雙蓮亭小酌三首·其一
作者：劉弇
朝代：宋

無塵凈淥枕青鴛，箇樣清虛不似鄽。
更喜晚來翹白鷺，伴君和我作三仙。
陪彭安行雙蓮亭小酌三首·其三
作者：劉弇
朝代：宋

枯荷搨水楓丹霜，十分拍拍鵝兒黄。
挽君衣袖莫嫌數，直恐跨鯨拋醉鄉。
陪彭安行雙蓮亭小酌三首·其二
作者：劉弇
朝代：宋

觥籌一舉破愁城，似勝長驅十萬兵。
可是胸中澆塊磊，更須酇白與汾清。
陪林明復功德院小軒對假山有成
作者：劉弇
朝代：宋

候禽幽囀似爭春，我亦貪搔不屋巾。
巀嶭烟姿在眉睫，個中還有傲秦人。
陪王純父燕歷陽連雲觀
作者：劉弇
朝代：宋

天門直北八公西，杏栱梅梁脫蔽虧。
金葉卷空飛鳥影，冰紈浮入茂林姿。
裁雲麗服淮娥踏，熨齒紋綫楚客辭。
十二玉簾渾軸水，瘦龍捎月叫參差。
雷塘
作者：劉弇
朝代：宋

磐嬉截長淮，聞自隋天子。
運丁大業末，役跨遼東始。
洶湧溝濁河，赤血洗千里。
江都天東南，歲閱翠華指。
錦帆抹非烟，疊鼓蓬蓬起。
紫幰朱絲絡，百萬羅衛士。
璇房貯彩女，灼灼艷芳李。
虞公正逢惡，何稠甘沒齒。
一從水調奏，便識還聲已。
浪傳遭閟春，不悟羊無尾。
雷塘一掬土，僅足掩冠履。
行人爲傷心，清淚墮如水。
池荒九曲春，尚想迷樓倚。
落日注蕪城，牛羊下坡觜。
靈鷲寺
作者：劉弇
朝代：宋

蠹粉侵侵抱繚牆，佛祠仍是舊仙鄉。
晴雷殷地溪聲轉，頑橐吞空洞脈長。
旦過客分雲卧冷，臘高僧煮澗毛香。
須知剩得天龍護，別繞森嚴十萬岡。
題仰山二十韵
作者：劉弇
朝代：宋

維南斗牛下，萬仞聳崔嵬。
日上光先占，江盤勢却迴。
一方蒙雨露，幾處對樓臺。
不逐秦鞭去，曾經禹載來。
雲生風慘淡，冰泮谷喧豗。
險外烟嵐變，深中洞府開。
巖花春灼爍，溪鳥暖毰毸。
飛瀑含清籟，乖龍走疾雷。
平川蕭廟閟，半腹鄧壇摧。
精縕瓊瑰寶，奇鍾杞梓材。
僧軒宜薜荔，樵徑怯莓苔。
旁睨龍洲橘，前瞻庾嶺梅。
仙經饒地脈，賦筆讓天台。
神物多靈貺，農田少旱災。
隠居須獨行，吟咏亦難才。
何客能依止，伊余敢語哉。
一麾成繫滯，四友阻遊陪。
未脫紅塵累，徒嗟白髮催。
夢頻生枕席，賞每倒罇罍。
預恐瓜時代，圖歸作醉媒。
題吉水南華寺·其一
作者：劉弇
朝代：宋

紫翠浮浮奪曉昏，生涯谷汲與松焚。
客塵一點自應少，終日到門惟白雲。
題吉水南華寺·其二
作者：劉弇
朝代：宋

野興由來愜杖藜，層巒影裏見翬飛。
虛空一炷起凝碧，化作九天雲染衣。
題增城駐舟亭
作者：劉弇
朝代：宋

一亭瀟灑枕江流，水色山光四面浮。
多少客帆簷外過，不知誰是濟川舟。
題屈原
作者：劉弇
朝代：宋

直魄忠魂不復生，後來誰與繼英聲。
只因一派瀟湘水，千古澄波伴獨清。
題廣州浴日亭
作者：劉弇
朝代：宋

誰識咸池萬頃中，源流窮處與天通。
氣蒸古木千巖曉，浪拍扶桑四遠紅。
焰焰驪珠初出海，騰騰烏翼漸摩空。
不須更問乘槎客，只此波間是月宮。
題建州富沙門樓安濟橋十絕呈太守黄彥發 安濟橋五絕 其一
作者：劉弇
朝代：宋

誰把靈楂接飲牛，主人瀟灑古東甌。
玉清夜半開冰箔，暗認方平別駕虯。
題建州富沙門樓安濟橋十絕呈太守黄彥發 安濟橋五絕 其三
作者：劉弇
朝代：宋

跨海鼇身傳洛陽，貼波虹影老吳江。
未如截取玻瓈去，穩卧箜篌白玉腔。
題建州富沙門樓安濟橋十絕呈太守黄彥發 安濟橋五絕 其二
作者：劉弇
朝代：宋

扶檻侏儒玉刻紅，斬新裝飾水精宮。
武夷不信仙山近，十萬曾孫正踏虹。
題建州富沙門樓安濟橋十絕呈太守黄彥發 安濟橋五絕 其五
作者：劉弇
朝代：宋

江夏無雙自妙年，潁川第一早聞天。
陽和自滿千桃李，更欲邦人識濟川。
題建州富沙門樓安濟橋十絕呈太守黄彥發 安濟橋五絕 其四
作者：劉弇
朝代：宋

擁翠拖青得要津，截波仙屐略無塵。
借令萬鵲填橋巧，何補褰裳一世人。
題建州富沙門樓安濟橋十絕呈太守黄彥發 富沙門樓五絕 其一
作者：劉弇
朝代：宋

通莊一日踴青鴛，目極須知剩得天。
競秀溪山歸筆助，撥忙風月看觴傳。
題建州富沙門樓安濟橋十絕呈太守黄彥發 富沙門樓五絕 其三
作者：劉弇
朝代：宋

撲閈行人衮底流，闉闍縹緲到三休。
霜魂月魄交光夜，十二冰簾不上鈎。
題建州富沙門樓安濟橋十絕呈太守黄彥發 富沙門樓五絕 其二
作者：劉弇
朝代：宋

文榱繡栱切浮雲，喜色先開萬井春。
未俯欄干窺獨鳥，已驚衽席度游人。
題建州富沙門樓安濟橋十絕呈太守黄彥發 富沙門樓五絕 其五
作者：劉弇
朝代：宋

曾聞仙者好樓居，樓外仙山入指呼。
聊作上游新粉澤，使君不爲貯羅敷。
題建州富沙門樓安濟橋十絕呈太守黄彥發 富沙門樓五絕 其四
作者：劉弇
朝代：宋

王粲登臨端不負，庾公興味故應清。
廣寒約酌無多地，取取仙風洗骨生。
題清漪亭
作者：劉弇
朝代：宋

平昔江流清得名，只今池面勝江清。
人間有鏡磨秋骨，天上無宮敵水晶。
月借嬋娟相表裏，路分瀟洒入逢迎。
會雖飽占銀潢魄，莫似滄浪濯垢纓。
題清風亭
作者：劉弇
朝代：宋

四面無塵一徑深，嵐烟吹盡好披襟。
寒生醉榻宜春睡，冷入詩窗豁夜吟。
坐有清凉非待扇，夏無煩慍不須琴。
泠然試把闌干倚，頓起飄飄物外心。
題福州黄蘗山確禪師息老堂
作者：劉弇
朝代：宋

頃來法席如師少，老去生涯似此無。
直寄天年謾龜鶴，聊收化日到桑榆。
蒼環作抱三臺壯，縞带明空一水紆。
時拂東齋壞雲衲，更開南粵隠居圖。
買山支遁初無費，示疾維摩本不徒。
夜雨龍腥飛別澗，晝烟禽哢落高梧。
齋餘短捉清生麈，坐久柔團暖稱蒲。
三樂榮期猶俗物，二毛潘岳信拘儒。
禪林彪虎新眠熟，覺海烏藤舊攪枯。
不學昔人悲唾遠，已將茲世脫魚濡。
題蓮花市客肆壁二首·其一
作者：劉弇
朝代：宋

男子謀身豈易知，魚蝦燕雀莫相欺。
蛟龍翻海非無日，鴻鵠沖天自有時。
直把寸心睎孔孟，終攄餘藴繼皋夔。
當年張禹荒唐輩，猶作炎劉帝者師。
題蓮花市客肆壁二首·其二
作者：劉弇
朝代：宋

片心長是樂清虛，一到蓮花喜有餘。
柳倚古溪風不斷，路迷芳草客來疏。
樽無美酒難浮蟻，手有文竿未食魚。
細草晚天時躍馬，紅塵無復上衣裾。
題遠上人休老庵
作者：劉弇
朝代：宋

上人叢林秀，襟期支許越。
往從湖山遊，發軔無留轍。
轉身浮雲空，歸興飛鳥豁。
故鄉得青海，下瞰鯨燦窟。
結廬纔蝸牛，勝踐喧卑脫。
叢殘翦荆棘，淚敝棲楣埒。
蘭苕紛被逕，關鎖晝不掣。
由來大慷生，卓錫果清絕。
菅茅席三徑，虛榻掃凉月。
不持一錢居，未省香火歇。
鶴骨老亦輕，田衣故仍潔。
高舂一飯過，野荈供嚼齧。
笑作瘡剜肉，薦語畏饒舌。
陽岡藷蔗稠，乳竇春泉冽。
行當攬俗駕，滯念論一吷。
題韶州宣溪亭
作者：劉弇
朝代：宋

片帆西下泊江亭，風物蕭疏慘暮程。
山色尚凝遷謫恨，溪流猶瀉怨嗟聲。
一朝逐客仙舟過，萬古行人玉筯傾。
不待鷓鴣啼落日，自然臨景易牽情。
題韶州韶石亭
作者：劉弇
朝代：宋

數層頑石立孤岑，代往碑訛事莫尋。
惟有湯湯亭下水，至今猶似奏韶音。
高氏環翠樓二首·其一
作者：劉弇
朝代：宋

彫甍已入千山抱，倒影仍浮一水光。
誰撲曉嵐都不惜，似緣袍色妬劉郎。
高氏環翠樓二首·其二
作者：劉弇
朝代：宋

眼界初欣得茂林，野烟蒙羃此何心。
擬從複嶺重岡外，便借蒼岑十萬尋。
黄洴
作者：劉弇
朝代：宋

不出東城隅三月，今者忽作黄併遊。
渾渾大江刮海窟，黄併一水學潮頭。
潮去潮來朝復暮，蕭索千里空滄洲。
沙咿土唧亂人眼，分曹豈啻魚蝦稠。
蠹粉飄霜縈折木，著水凍雲銀簏簌。
老漁釣蟺踏新澱，嫠婦績草當空屋。
總轡愁聞路人語，新年已非故年熟。
故年麰麥破分收，新年未省飽饘粥。
保丁催科不貸人，行且稅桑賣黄犢。
向秋但無惡風濤，舍北相將拾穜稑。
黄魚鮓寄狄復之因佐以詩
作者：劉弇
朝代：宋

魚有健且脩，供庖厥名鱣。
紛紛水豢中，嗜者貪肥鮮。
頷根束短喙，鮎皮突鱏肩。
十月天風高，三櫺潦聲乾。
修蛇列長罛，獵獵排曉湍。
魚師頓艤䑰，柔鬐掛鈎竿。
小固不足數，大或斤盈千。
丹膚染霜鍔，疏鱗脫連錢。
吳儂喜健噉，日取充羞盤。
我食幸有餘，鮓法得新傳。
薑芹間紅糝，漬以春醅瀾。
置暖恐後熟，羃塵防弗蠲。
興來發新坩，正喜供饞咽。
瓊蕤附骨脆，黄臘豐脂團。
麋臡信非工，豈復數蚳蝝。
醢馬試何事，屠虹祇誇謾。
福州甖如斗，密覆恨不寬。
勤勤寄我友，持以敵琅玕。
君識茂先比，舉臠知所然。
此味勝他味，勿作等閒看。
龍雲觀稼
作者：劉弇
朝代：宋

黄雲撲撲擁千塍，惡歲嗷嗷比獨登。
稍取快襟移遠岫，更從始擊見秋鷹。
三女岡
作者：劉攽
朝代：宋

吳女飛若煙，茲地留爾名。
上有愁雲陰，下有蔓草生。
如此粲者何，遺恨若未平。
寧無東平樹，靡靡向孤城。
三峽橋
作者：劉攽
朝代：宋

三峽橋西路不通，水深石怪自蟠龍。
一聞馬足皆驚起，倏忽雲遮五老峰。
上三山磯
作者：劉攽
朝代：宋

江湍趨絕壁，山木映雲濤。
野路青冥近，孤舟應接勞。
魚龍防碎首，鳥獸幾亡曹。
生事垂堂戒，愁心欲二毛。
上巳
作者：劉攽
朝代：宋

風光亹亹逼人來，過去清明更不回。
巳日家人還祓禊，蜀江清水快流杯。
關關啼鳥如相和，冉冉殘花欲盡開。
自笑野心安淡泊，亦能隨衆上春臺。
上書行
作者：劉攽
朝代：宋

仕不至二千石，賈不至五百萬。
此事夸者憂，而非志士嘆。
君不見下邳少年授書起，幄中運籌制千里。
功成不受三萬戶，拂衣歸從赤松子。
君不見計倪半策誅强吳，鴟夷扁舟浮五湖。
三致千金不自擅，至今籍籍宗陶朱。
大賢富貴不爲己，心事邈與常人殊。
逢時致身如反手，雲蒸龍變無時無。
君勿愛上書獻賦稱賢豪，刺繡倚市相矜高。
丈夫昔曾笑徒勞，商賈旦旦爭錐刀。
上櫰
作者：劉攽
朝代：宋

人世南柯夢，看君葺舊居。
小庭長汛掃，暇日省文書。
黑葉生煙外，黄花過雨餘。
那知山谷興，不向市朝疏。
上清宮花木自夏及秋相續
作者：劉攽
朝代：宋

信此神仙地，經時玩物華。
殘紅未零落，暗紫續矜夸。
掃石分文繡，開林碎晚霞。
秋風蘭菊茂，此去有黄花。
中夜見月
作者：劉攽
朝代：宋

月午四鄰靜，高齋人寂然。
虛空時有警，影響善驚眠。
宿羽移深樹，商胡慣夜船。
無雲更可恨，珍重此嬋娟。
中秋望月
作者：劉攽
朝代：宋

中秋自昔賞金波，爽氣初凝暑頓過。
風雨定時看有數，樓臺高處得偏多。
正憐白髮宜相照，不爲衰顔惜暫酡。
願假長繩留玉兔，望舒能與倩夸娥。
丹井
作者：劉攽
朝代：宋

古井玄泉色，仙人玉鏡寒。
照來知骨相，作意就金丹。
久旱
作者：劉攽
朝代：宋

山城带嵩高，常候嵩高雲。
雲興似焚柴，雨注如翻盆。
田萊數百里，下澤猶平原。
雖有耕鑿勤，不如霢霂恩。
哀此民生微，所頼芻狗仁。
乃知丘陵外，獨有五岳尊。
今春苦淫霖，宿麥纔廑存。
過夏乃不雨，窮秋氣如燔。
象龍杳無藝，巫鼓空屢奔。
豆苗落爲萁，藜莠乘冬溫。
黔首困粒食，或有茹草根。
賣牛供租賦，不忍聞此言。
此事亦神羞，誰能叫其閽。
登高望連峰，正見朝煙昏。
久旱作問詩·其一
作者：劉攽
朝代：宋

問雲何意復歸山，應恃無心欲占閒。
我爲閒多忙折我，勸雲爲雨莫空還。
久旱作問詩·其三
作者：劉攽
朝代：宋

問山何意及郊農，天欲爲霖不見容。
少閉土囊誅嘯虎，也教雲氣得從龍。
久旱作問詩·其二
作者：劉攽
朝代：宋

問風何意掃雲開，本爲虞琴喚汝來。
桑麥青乾天不雨，更將何物阜民財。
之官廬州初至儀真寄原甫
作者：劉攽
朝代：宋

家居非不歡，祿仕亦豈急。
愧身無所勞，而茲養生給。
方剛幸未艾，黽勉冀有立。
譾智無遠圖，挈瓶庶云及。
聖教非一方，吾愚寧妄執。
所慚鷦蝘微，不過枝與粒。
悠悠我之思，去去異鄉邑。
大江浩東流，客悲莽交集。
登船眺洲渚，暝色際日入。
鬒變誰昔然，悵焉寄茲什。
之官汝州舟中作寄都下
作者：劉攽
朝代：宋

淺智憚遠謀，弱力量所任。
進途遠朝廷，退迹違山林。
代耕抱微願，儋石安素心。
小官慕既往，有道念在今。
問津自南郭，治舟遡清潯。
鼎鼎去鄉悲，冷冷遊子吟。
凌風卷晴綠，喬木庇高陰。
黄鳥相喧呼，嘉魚一浮沉。
晨昏偶素月，信宿在青岑。
所遇多可歡，離念頗用侵。
嵯峨天門高，浩蕩瀛海深。
髦士相提衡，精義窮幽尋。
顧余傾蓋交，問我瑶華音。
戒車辱祖道，贈策悵分襟。
簡書甫祗畏，僻陋方滯淫。
摇懷日三秋，寄情望歸禽。
乙巳早春再遊玉仙觀贈陳道士
作者：劉攽
朝代：宋

十里平郊不值人，解鞍依約記前春。
問年已復驚身老，遇境猶能發興新。
泉漲池冰舒雁爪，霜團庭檜疊龍鱗。
種桃道士長無恙，自愧劉郎病滯身。
九宮祭畢寄陳五
作者：劉攽
朝代：宋

三百六旬齋復齋，東城騎馬獨歸來。
秋風黄葉驚人面，徑向君家就酒杯。
九日
作者：劉攽
朝代：宋

九日秋蕭瑟，登高亦少歡。
黄花宜澹泊，碧樹早凋殘。
醉舞烏紗落，彈歌短劍寒。
可憐西北望，白日遠長安。
九日寄江北兄弟
作者：劉攽
朝代：宋

登高雖有興，羈旅亦消魂。
插鬢茱萸細，題詩蟋蟀喧。
黄花一樽酒，斜日最高原。
回首江天迥，翩翩塞雁翻。
九月十日趙令園餞送王汝州汝州留詩二篇次韵·其一
作者：劉攽
朝代：宋

華髮悲秋復送行，茂林修竹若爲情。
菊花節去香猶在，桑落寒來色更清。
趙魏優賢常不欲，春秋知我亦空名。
別離何必皆千里，分手如今越與荆。
九月十日趙令園餞送王汝州汝州留詩二篇次韵·其二
作者：劉攽
朝代：宋

五馬來時照路傍，名園秋物自裳裳。
吹花酒面蟹螯壯，下豉蓴絲魚膾長。
問事不休推景伯，讀書未見屬黄香。
窮愁解摘唯須酒，身外浮雲天際翔。
九月吉日澗上望芙蓉因尋菊今歲特晚青蕊未作憮然有懷
作者：劉攽
朝代：宋

百芳不奈秋風急，唯有芙蓉特拒霜。
本以南州積炎德，一爲名誤客殊方。
九蕊芙蓉
作者：劉攽
朝代：宋

托根不近芙蓉苑，移植猶依瘴癘鄉。
並蕊連心九相似，看來還使九回腸。
予所居本章丞相舊第他日友人楊彥文爲余道丞相時事因作一篇予楊丞相以郎官始卜此宅不出都門二十餘年遂至台衮故末句及之
作者：劉攽
朝代：宋

酇侯常以儉爲師，僻地依然草滿蹊。
却指舊池曾浴鳳，更攀喬樹憶棲雞。
清泉惡石皆吾有，樽酒囊書得自携。
誰道爲郎多白首，已看霖雨出蟠泥。
于秘校示郊園棠木連理圖偶題長句
作者：劉攽
朝代：宋

昨得伻圖與賦詩，野棠并幹上交枝。
始疑和氣偏回復，可是常情悅附離。
愛樹去思吾豈敢，高門陰德子應知。
濟南固有終軍辨，傳布仍煩老畫師。
五月二首·其一
作者：劉攽
朝代：宋

五月黄梅熟，江邊晝雨初。
鏽痕侵匣劍，潤氣蠹囊書。
亂恐翻銀漢，喧愁洩尾閭。
時時雙水鳥，往往上吾廬。
五月二首·其二
作者：劉攽
朝代：宋

榻移隨樹影，杯側見山岑。
白鳥渴求水，玄蟬清噪林。
道書無近語，天籟有遺音。
向北新開徑，行苔過竹陰。
五月望日赴紫宸謁待旦假寐
作者：劉攽
朝代：宋

半夜北風凜凜寒，倒衣驚問紫衣班。
雲容不辨陰晴際，月色猶迷爽晦間。
偏喜鳴雞識鐘漏，正憐殘夢失江山。
濯纓簪筆初無補，空愧紛紛數往還。
五行王相詩
作者：劉攽
朝代：宋

長生不我欺，幼學每自堅。
沐浴蕙蘭芳，呼吸朝霞鮮。
冠带謁紫皇，左右賓列仙。
臨官太清上，拜賜玉案前。
帝王固陳迹，聖智不足甄。
衰容了成稚，白髮倏更玄。
病笑留侯晚，妙許成子賢。
死者不復作，塵埃殊可憐。
墓隧侵人居，海水爲桑田。
絕迹自此遠，飄颻周九天。
胎化兩珍禽，羽翼爲我先。
養志幸有成，眷言慚自然。
五龍井禱雨
作者：劉攽
朝代：宋

湯年不過此，丘禱亦何頻。
石井無多水，泥蟠詎有神。
舞雩聲寂寞，剪爪事酸辛。
萬古爲霖意，長嗟傅野人。
京北流人
作者：劉攽
朝代：宋

嗟爾流人亦可悲，白頭老叟抱中兒。
不羞遠作投荒客，自恨生遲外戶時。
魚失江湖相喣沫，鳥囚籠檻苦啼饑。
鄉原日日生荆棘，說似旁人猶涕垂。
人日同弟姪會賈夷叔遊射東園和仲馮以退之弄字韵次用
作者：劉攽
朝代：宋

宦情本羈旅，節物猶戲弄。
欻見林下風，初開水濱凍。
登高舉遺俗，剪綵隨衆用。
暄和暢四體，杖履率羣從。
觴酒從我來，林塘復君共。
捷奕判死生，勁弓嚴縱送。
新荑綴高柳，潛穎發枯葑。
天空雁相喜，泉潔魚始縱。
馳光若漫漫，來事常傯傯。
君看飛雲陰，既去不可重。
人日立春
作者：劉攽
朝代：宋

花勝已宜春，剪綵更爲人。
風光今日好，顔貌一時新。
代魏秀才和
作者：劉攽
朝代：宋

明府敏爲政，經綸功已深。
無欺禮神意，不擾愛民心。
直道容多梗，良時避孔壬。
未成宣室召，空賜潁川金。
茲日量天聽，方春報雨霖。
望蜺舒黯黯，笑電趣涔涔。
耒耜歡南畝，歌謠變越吟。
和應光爇戶，潤足俟薰琴。
久客羞王粲，忘饑學漢陰。
鹿門那忍去，留釣此江潯。
仲馮北使
作者：劉攽
朝代：宋

極北空同戴斗星，越疆猶有短長亭。
漢朝正朔原無外，邊地山河不見經。
雪擁旃裘綿欲折，冰生湩酪酒初醒。
我家四世俱持節，送爾皇華却涕零。
伯父挽詩二首·其一
作者：劉攽
朝代：宋

遂有終焉志，纔成智者居。
戶庭連水竹，几杖接舟輿。
愛客樽中酒，傳家篋裏書。
疏公知足計，不益舊田廬。
伯父挽詩二首·其二
作者：劉攽
朝代：宋

民思常在去，令德久猶存。
慟哭新阡樹，遲疑舊里門。
大招聲斷絕，丹旐影翩翻。
後日談隨會，人知嘆九原。
佚老堂爲馬給事題
作者：劉攽
朝代：宋

膂力期方壯，功名付衆才。
朝廷不能出，軒冕儻時來。
賢者皆知此，勞生亦念哉。
暮年均暇逸，末路忍低回。
延閣通雲漢，東垣接上臺。
老成宜鶴髮，絕足信龍媒。
脫落經綸際，從容里地開。
圖書收舊素，池籞就穿栽。
松竹依陶令，兒童戲老萊。
尚知南郡富，肯使少游哀。
詎有東家問，端思齒杖陪。
會爲三徑客，幽屏謝塵埃。
作假山
作者：劉攽
朝代：宋

幽意難具陳，靜境可因就。
遠求澗側石，置彼窗中岫。
前爲嵩華高，側構衡霍秀。
巖崿倏天成，風煙若神授。
他時看圖畫，應接頗意究。
氣色形似間，人人輕宇宙。
嘗聞山林士，既往又不復。
此語我知之，衡茅非所陋。
便風掛帆欣然有作
作者：劉攽
朝代：宋

泛梗江流疾，轉蓬風力强。
天時周必復，吾道不終藏。
白鶴先余路，飛烏送客檣。
掛帆資隠几，北走萬山蒼。
保州亂
作者：劉攽
朝代：宋

緣邊戍兵精絕倫，腹飽官粟思食人。
健兒睚眥殺刺史，可憐百口同埃塵。
燕雲蒼蒼日色紫，帳前血流守尉死。
亂兵相歡肯畏天，保州去邊無百里。
俠少行戲王子直
作者：劉攽
朝代：宋

長安少年俠自任，一生意氣過人甚。
許身直以豪取名，快意那知武犯禁。
寶刀强弓千里馬，風馳電射無敵者。
有時獨醉倡樓春，一身歌舞兼百人。
休來著書吐胸臆，脫落章句嗤丘墳。
王侯願交不可得，貴者雖貴猶埃塵。
君不見漢家雲臺畫良將，高冠長劍森相向。
由來落拓塵土中，不妨論議巖廊上。
乃知功名爲世賢，安知輕欺惡少年。
偶作
作者：劉攽
朝代：宋

時命有通塞，百齡皆謂然。
流行自非我，底滯亦在天。
人知信百齡，陰定不可遷。
苟云有所繫，朝旦猶億年。
天地無窮期，百齡未爲綿。
朝旦不可期，人事皆具前。
所以賢達人，放心無所縣。
萬塗以一究，會理寧復偏。
六月淮水深，南風阻歸船。
客行厭滯淫，親朋限長川。
至言莫與聞，達理誰爲詮。
無以謝羈愁，聊作言命篇。
偶題
作者：劉攽
朝代：宋

人間變化亦何常，不在他生與彼方。
病後公羊哀作虎，顧時司馬懿爲狼。
龍眠頓長參天木，龜老猶搘病叟床。
又有此曹惟奈久，非干天地日偏長。
偶題
作者：劉攽
朝代：宋

旦出輒暮歸，終年長役役。
自顧若有營，誰言了無益。
少小不如人，老大轉衰僻。
昏忘復相仍，十事不一憶。
勞心非所長，但覺安坐食。
使我忍愧羞，不如學勞力。
勞力當自耕，自耕還自織。
百畝爲己憂，雖憂乃易釋。
傅堯俞草堂歌
作者：劉攽
朝代：宋

漢朝名臣有傅伯，諫諍由來犯顔色。
蘭臺下筆不自休，義陽封侯勇無敵。
石渠昨者承明直，虎符今爲二千石。
邀我請賦草堂詩，草堂欲歸那可得。
太行之上無高山，濟水之外無清源。
聞君築居山水際，清高正爲君家言。
上有無心之雲出幽谷，下有勁節之竹森寒玉。
四鄰空地猶幾許，容我東西一茅屋。
傷丁元珍學士
作者：劉攽
朝代：宋

休沐非連騎，投沙迫去身。
似鴞憂鵩鳥，比鶴望鄉人。
夢與江湖隔，情存翰墨新。
定交相得晚，撫事亦酸辛。
傷孫曼叔尚書
作者：劉攽
朝代：宋

金聲擲賦惟興公，西河智略稱會宗。
曳裾置醴初奮發，聽履題劍方從容。
上倚壺遂以爲相，衆恨王駿不得封。
韞吾良臣九京地，此意自昔悲重重。
傷梅聖俞直講都官
作者：劉攽
朝代：宋

論兵自負縱橫略，獻賦端從遲暮年。
筐篋成書莫知數，田園生計獨無錢。
郎官列宿爲時貴，博士三科不待遷。
已向九原悲蔓草，尚疑吳市有神仙。
傷楊元明都官
作者：劉攽
朝代：宋

傳家推德祖，似舅識劉牢。
刻意鴻都學，精心常侍曹。
萬金酬六體，一字禿千豪。
詎有修文事，蒼蒼空自高。
傷王都官正卿
作者：劉攽
朝代：宋

巍然積德門，識此貴公孫。
譬彼芝蘭秀，行看鴻鵠軒。
誰令武子死，無復孟嘗言。
寂寞繐帷暝，流塵空酒樽。
傷胡二
作者：劉攽
朝代：宋

古人雖千歲，我見如接迹。
今人雖比肩，我視猶異域。
乃知相知情，心識非貌識。
所以識胡君，不得同硯席。
今朝滿衣淚，哭君寢門側。
傷胥平叔都官
作者：劉攽
朝代：宋

欲爲大招賦，期子入修門。
昔爾南宗學，慚予莊叟言。
清樽湛凝綠，丹旐杳飛翻。
晨夕高堂念，此情難重論。
傷逝二首·其一
作者：劉攽
朝代：宋

去水不可還，逝者日已疏。
悲憂若沈痾，百藥無能除。
英英韶華子，夭夭昔同車。
令德其芬芬，佩玉聯瓊琚。
舟移悼藏壑，天祝嗟愁予。
蕙蘭秀不實，徒見荆棘墟。
含悽撫衆稚，弔影還室廬。
高天杳茫茫，日月空居諸。
傷逝二首·其二
作者：劉攽
朝代：宋

我昔曾遠遊，歲晏不得返。
又嘗懼而夢，百怪紛亂眼。
迨今疑若人，虛實未敢辨。
促駕逝將歸，驚呼寤何晚。
百年非淹期，愚智俱不滿。
彭聃與顔殤，究竟同是短。
愁憂浪無端，衷腸若湯涫。
儒生
作者：劉攽
朝代：宋

爲儒自分多迂闊，已老那能更改張。
青史異時傳信事，不爲民賊坐投荒。
先泊龜山夜聞後來者
作者：劉攽
朝代：宋

秋雁去極浦，寒星落遠山。
太虛混茫外，羣動有無間。
中夜數聲櫓，孤舟何處還。
兖州古檜
作者：劉攽
朝代：宋

兖州宅西有古檜，十尋度高百圍大。
生理成全不增長，半枯半榮常常在。
游人相與疑汝年，檜不能言聊臆宣。
百番桃李香撲地，一輩蒲柳長參天。
束薪尋斧不旋踵，種子著花還比肩。
老身寂寞無顔色，猶有黄鵠來枝側。
入汜水寄仲馮
作者：劉攽
朝代：宋

沙起河津迷積霧，雲遮晚日怯層山。
客行正似摴蒱局，疊馬來過第二關。
兩府新第
作者：劉攽
朝代：宋

聖世諸公起草萊，君恩東第一時開。
排門畫戟交行馬，轉肘沙堤接上臺。
衛國名亭緣伐叛，平津虛館爲翹材。
猶分長史待天下，衰老詎能忘儻來。
八月十五日秋分是日又社
作者：劉攽
朝代：宋

秋分當月半，望魄復宵中。
難得良辰並，仍將吉戊同。
高樓連卜夜，濁酒任治聾。
注想乘槎客，何如擊壤翁。
六月七日大熱及曉微雨
作者：劉攽
朝代：宋

宿雲晦城闕，曉雨生微凉。
綠縟草木潤，清虛塵土香。
宇宙暫掃除，胸襟豁軒昂。
忽如沉痾去，飄若凌風翔。
適物能須幾，執熱每相望。
永愧江上翁，終歲浮滄浪。
再和宋職方
作者：劉攽
朝代：宋

萬緣冥數有興頹，不爲勞民與費財。
常怪丘淵猶改舊，足令蓍蔡可知來。
黄圖左輔今仍重，甲令名藩此正該。
過去英賢聯踵武，幾多能事悉塵埃。
僝工匠石三農隙，唾手公堂一旦開。
妙選棟梁虹宛轉，觸新廊廡雁徘徊。
落成幸有羔羊酒，能賦欣逢錦繪才。
衰老專城無異術，祇將勤拙任家陪。
再見士卒戍桂陽
作者：劉攽
朝代：宋

驛書頻插羽，漢士遠征蠻。
四月天將暑，三苗舊阻艱。
悲笳背城邑，苦霧濕關山。
後夜東南望，妖氛翼軫間。
冬
作者：劉攽
朝代：宋

蜂房割蜜留度年，中林置罝長擊鮮。
朔風吹空塞北戶，束薪明暖初無煙。
缺籬補疏已乍密，敗屋鬋茅元自堅。
官租事空不復出，積雪塞徑長晝眠。
田家此樂不知老，兒孫滿前俱壽考。
世俗榮名多變更，不似田翁一生好。
冬夜賞月
作者：劉攽
朝代：宋

暈逐陰風起，光隨凜氣多。
霜應摧桂樹，冰恐徹天河。
池鏡初容鑑，窗櫺亦戲磨。
關山千里雪，此夕共金波。
冬暖
作者：劉攽
朝代：宋

南瘴無消息，玄冥爲失威。
水深鴻雁宿，霜薄鷓鴣飛。
處處憐喬木，人人慣袷衣。
生涯卑濕地，日飲自知機。
冬至偶作
作者：劉攽
朝代：宋

郡南百里即群舒，留滯頻驚歲月除。
閒過著慵思運甓，老來多忘却抄書。
水鄉鳴雁寒無數，山路幽芳冷自如。
晝坐偏知日南極，十分紅影在吾廬。
冬至登樓
作者：劉攽
朝代：宋

澤國風光早早催，陽生已復似春回。
不妨野史書雲物，會伴南公進壽杯。
塵世光陰俱短日，客心冥漠過潛灰。
此心未厭隆中卧，亦任東風起蟄雷。
凝翠堂
作者：劉攽
朝代：宋

聳聳排修竹，蕭蕭拂蠹檐。
秋聲送凉雨，晚影碎寒蟾。
居處貧非病，生涯智養恬。
著書聊自守，非欲效幽潛。
凝翠堂·其一
作者：劉攽
朝代：宋

檐前老竹生無數，座上清風處處來。
俗客不知看好鳥，紅塵無復污蒼苔。
兒童戲掃黄金影，茗飲時傾碧玉杯。
會待秋霜堅草木，簡書羌管倩人裁。
凝翠堂·其二
作者：劉攽
朝代：宋

綠竹參差平拂檐，疏陰掩映似重簾。
留徑人誰識蔣詡，開窗吾擬學陶潛。
古牆莓苔有石色，長夏江山如火炎。
避地真宜近幽僻，悠悠笑謝歲華淹。
出汜水關
作者：劉攽
朝代：宋

洛河嚴鼓夜方中，上馬西郊滿面風。
照野月華鋪水白，轉山銀燭列星紅。
視祠太一觀爟火，從獵長楊賦射熊。
壯觀已隨陵谷變，龍旌摇颺倚秋空。
出都
作者：劉攽
朝代：宋

王孫蓮勺鹵中困，文叔蕪蔞亭下寒。
塵俗豈知湖海士，敝裘羸馬出長安。
出長蘆口
作者：劉攽
朝代：宋

濤翻鷺羽連天白，山疊屏風到海青。
客路浮生兩如寄，萬重波裏一浮萍。
出門無馬行
作者：劉攽
朝代：宋

市兒暮歸錢滿把，田翁秋收禾滿野。
人生勤苦必有獲，天事豈常遺拙者。
鄙夫能言知讀書，十五著論驚群儒。
文章不作少壯用，白髮垂領皮肉粗。
作官不如閒日多，得祿無若饑寒何。
百年陳人誰比數，滿眼貴士難經過。
欲爲揣摩心智短，欲學造請顔色赧。
黄金難成丹砂貴，紫芝將秀白日晚。
退居長安百不爲，出門無馬還步歸。
高天報施固有待，可得不如翁與兒。
刁景純得假還丹陽
作者：劉攽
朝代：宋

晨霜落川水，行子自相趣。
帝城桂爲薪，斗米勝白玉。
丈人乘老猶愛書，十年厭直承明廬。
漢廷三最得予告，此行亦是思鱸魚。
沙頭打鼓朝發船，捩柂已見江湖天。
落帆京口望北固，此溪此山如宛然。
壯年封侯豈不好，金朱祇令夸者道。
聞公東岡長萬杉，采芝何似商山老。
分題李花得香字
作者：劉攽
朝代：宋

尋幽興不淺，佳木稍已芳。
積雪春未融，明玉仍自香。
赤日照未好，會待清月光。
念無瓊玖報，聊復進雕觴。
分題河决東郡
作者：劉攽
朝代：宋

漢郡金堤北，黄河落日東。
波濤凝沴氣，翻浪蹙長空。
鉅野鮫人室，魚山水伯宮。
坐嗟山海變，心恐地天通。
未就宣防築，深懷夏禹功。
何當開嶺首，西注出湖中。
初冬晨起作四聲詩·上聲
作者：劉攽
朝代：宋

營居依蓬茅，在我頗顯敞。
陽暉餘朝溫，野景有遠想。
年華無淹停，俛首已古往。
全生誰爲賢，偃仰與鞅掌。
初冬晨起作四聲詩·入聲
作者：劉攽
朝代：宋

開門誰頻來，設榻得逸客。
明窗容棋枰，日昃熟藿食。
叢蘭香襟裙，雪色覆轍迹。
忘形非無緣，拙直獨莫逆。
初冬晨起作四聲詩·去聲
作者：劉攽
朝代：宋

山林何時歸，陋巷似好遯。
通衢皆高軒，竟歲謝訊問。
行歌聊逍遥，衣敝信命分。
殊勝蒙塵埃，勢利强自困。
初冬晨起作四聲詩·平聲
作者：劉攽
朝代：宋

霜風吹簾櫳，天高明星晞。
鄰雞三號呼，林烏皆驚飛。
嚴城開重門，危冠馳輕肥。
疏慵徒安眠，隆冬方無依。
初夏喜凉
作者：劉攽
朝代：宋

季月南州雨過春，雨餘炎氣即經旬。
北風一變如秋色，小屋三間喜病身。
出戶燕兒矜羽化，堆盤梅子薦時新。
融峰盛夏含冰雪，安得清凉頗借人。
初夜
作者：劉攽
朝代：宋

栖雞已登屋，宿羽復歸林。
不語聽鐘坐，默默千里心。
初夜
作者：劉攽
朝代：宋

海氣三陰早，秋宵一刻長。
凉風吹樹動，疏雨過雲忙。
寂寂庭槐落，微微徑竹香。
蛩聲畏人寢，故故近眠床。
初春後園
作者：劉攽
朝代：宋

雜樹無行小徑開，新陽留客去頻回。
梅花著蕊南枝暖，柳带牽絲春事催。
池面水光如照鏡，城頭山色勝登臺。
長年慵懶遺詩句，無奈風煙引興來。
初晴贈某翁
作者：劉攽
朝代：宋

雲隨夜色改，日與曙光升。
已變前除雪，猶餘北戶冰。
鴻飛知適意，鶴語若矜能。
天事寬羈旅，幽人亦有朋。
初暑馬上·其一
作者：劉攽
朝代：宋

負弩前呼地起塵，炎風烈日正隨人。
暫投茅舍支拳坐，却是從前倦客身。
初暑馬上·其三
作者：劉攽
朝代：宋

臧孫御叔悉名卿，飲酒何妨傲雨行。
未似驅車日當午，敢嫌高士笑勞生。
初暑馬上·其二
作者：劉攽
朝代：宋

荆扉茅屋水平流，竹簟棋盤局未收。
無用詢他名與姓，忙閒有分不相投。
初秋館中呈諸公
作者：劉攽
朝代：宋

掖垣星宿上清居，金馬文章次石渠。
雨定楓槐含秀爽，秋還樓閣長空虛。
上知景伯無人事，恩許黄香未見書。
不奈客嘲聊自解，下流仍復愧應璩。
初調江陰主簿
作者：劉攽
朝代：宋

小來讀書非爲名，約身不肯遊公卿。
祇憐狂簡真吾黨，謾有文章慚老成。
漢廷好武臣尚少，郎官十年不見調。
青衫黄綬赤詔除，落拓敢辭流俗笑。
別王深甫
作者：劉攽
朝代：宋

四海不易遇，各自東西人。
那知汝潁間，三歲爲比鄰。
愛君故清真，有以敦薄鄙。
亦作酒客難，調笑鴟夷子。
一旬輒携手，曷日不寄聲。
相期此胸中，無若平生情。
士貧非農商，敢憚抱關役。
經術又不如，空愧上書客。
飛鴻羈旅懷，流水離別心。
長因東南風，一冀子徽音。
別茶嬌
作者：劉攽
朝代：宋

畫堂銀燭徹宵明，白玉佳人唱渭城。
唱盡一杯須起舞，關河風月不勝情。
別黄子溫
作者：劉攽
朝代：宋

田園不遇歲，羈旅常苦心。
問君長沙客，幾年東武吟。
白髮映青春，天涯一相尋。
傷弓雙折羽，遲暮多哀音。
平原客如市，珠履玳瑁簪。
擔簦義何勇，歸袖贏黄金。
世事不足道，丈夫多陸沈。
何以慰別離，春酒方獻斟。
剝棗
作者：劉攽
朝代：宋

棗下人不行，四旁生蒺藜。
秋來見成實，粲粲青紅垂。
敲樹落碧瓦，濺石投赤磯。
紛紛競口實，聊混兒女爲。
樹上已空枝，樹下亦有蹊。
人事但如此，桃李真自欺。
劉九經
作者：劉攽
朝代：宋

白首儒先困一經，此君年少獨聲名。
早知劉氏無蚩者，深信宣尼畏後生。
賈誼尚爲門下掾，終軍仍許出關行。
限年選舉今留滯，躍馬贏糧見子情。
劉五草蟲扇子
作者：劉攽
朝代：宋

吾宗白團扇，畫作草蟲樣。
天時變炎凉，棄置幾惆悵。
網蟲蒼蒼顔色晦，畫工筆法依然在。
剪裁帖綴復生光，白月團團仍可愛。
蒼蠅輕巧蝴蝶狂，怒螳斮斧誰能當。
老蠶作繭意自了，露蟬孤嘒殊清凉。
其餘百品隨變化，天機所動俱閒暇。
座人咨嗟用筆精，不知猶是今人畫。
畫工侯生今白頭，有時看畫還淚流。
壯年名聲却自惜，老去心神無處求。
始知能事須當年，盛時一過殊可憐。
即今拙工各自喜，豈知此家先日前，落筆輒得千萬錢。
劉太尉廟
作者：劉攽
朝代：宋

世亂爭鬥繁，廢興不可載。
磨滅幾何人，獨茲有餘愛。
空同氣雄武，燕薊風慷慨。
曾是鞍馬間，而爲治民最。
桐鄉舊墟好，峴首遺碑在。
歲久梁棟傾，地荒松栝大。
古今猶過隙，俛仰成百代。
咨嗟畎畝勤，勳業非永賴。
劉彝學士挽詩
作者：劉攽
朝代：宋

傳聞四君子，同是五經師。
獨以功名誤，空思俎豆爲。
不成宣室召，長負雁門期。
頼有銘泉室，千秋無愧詞。
勤道堂
作者：劉攽
朝代：宋

西秦公子樗名里，南楚真仙漆種園。
誰顧世人多大笑，偶題勤道志忘言。
北窗聞雨
作者：劉攽
朝代：宋

庭梧不隠響，秋入意蕭條。
過雨喧天籟，高風會海潮。
寒侵知洒近，氣豁想雲遥。
歲晚看摇落，無衣恥敝貂。
北門行
作者：劉攽
朝代：宋

慕道逍遥遊，不作枯槁語。
二年客都城，卒歲厭貧窶。
乃知北門詩，聖人亦有取。
自於萬事捷若機，今日已晤前日非。
五月披裘不取金，放歌會採南山芝。
十月一日
作者：劉攽
朝代：宋

十月西北風，肅肅天雨霜。
節物感人多，客子心內傷。
心傷鬒髮變，引領望故鄉。
故鄉多喬木，丘壟生白楊。
柏葉自宜翠，草根今已黄。
旦思歸陽陂，暮憶栖後岡。
况此佳辰朝，都邑事有常。
平明重城開，車馬如飛翔。
貴賤同一丘，蒿艾連石羊。
慟哭朔風悲，一豁沉痛腸。
奈何守微祿，局促限一方。
隳官固非孝，捧檄固已狂。
黽俛聊自抑，涕流浩沾裳。
十月四日離都歸陳州
作者：劉攽
朝代：宋

南浦三篙水，歸人五日糧。
寒沙晨起雁，古樹夜經霜。
久客復去國，有情知望鄉。
鬢毛渾欲變，鳴笛不須長。
午睡
作者：劉攽
朝代：宋

浮雲蔽白日，風雨近秋天。
車馬欲安適，戶庭方閴然。
世塗高枕外，身事曲肱前。
似覺松生腹，迢遥不記年。
南原
作者：劉攽
朝代：宋

南原殊可望，桑柘百家村。
紫赤春晴氣，青葱舊燒痕。
遠川飛雁鶩，平壤牧鷄豚。
更待花如織，臨高置一樽。
南宮鎖宿戲題
作者：劉攽
朝代：宋

複閣深沈橫九衢，京塵斷絕閉門居。
士人應怪跳壺術，漢使曾無繫雁書。
暝數月華將復缺，春和庭卉已非初。
東風雷雨知何在，快意青冥看化魚。
南征二首·其一
作者：劉攽
朝代：宋

漢皇開五嶺，虞帝事三苗。
定有南征問，遥知用武朝。
前籌皆廟略，選士𠙆風飆。
潦水江湖大，雲山故國遥。
天陰凝殺氣，師老聽哀謠。
猿鶴愁君子，黿鼉憶架橋。
繡衣方責戰，虎節竟乘軺。
白骨不歸葬，冤魂誰爲招。
猶傳發閭左，願得聽簫韶。
旅泊時流動，何由問九霄。
南征二首·其二
作者：劉攽
朝代：宋

揚越舊秦兵，苗頒尚禹征。
初驚一使任，那用萬人行。
友戶凝昏祲，滄波觸駭鯨。
越裳無信息，銅柱定將傾。
服嶺東南尉，戈船萬里程。
江通夜郎道，秋入伏波營。
插羽頻封檄，馳軺屢請纓。
介鱗悲物色，猿鶴悵民生。
幾日封京觀，歸時捲旆旌。
休聞七科戍，無用五陽兵。
海國犀牛遠，南琛紫貝輕。
平生一長劍，歲暮望欃槍。
南湖詩·其一
作者：劉攽
朝代：宋

湖波微漲日初長，水面花香柳綠黄。
沙鳥喧嘲隨笑語，鯈魚驚躍近舟航。
春心處處迷芳草，醉眼依依亂夕陽。
信似習池風物好，偷閑剩醉兩三場。
南湖詩·其二
作者：劉攽
朝代：宋

一樽芳酒數篇詩，坐待南湖夕景低。
日照杏花堆火齊，水涵天色湛玻璃。
靜中魚鳥渾相忘，醉裏風光時易迷。
還有漁舟澹客興，誰言不似武陵溪。
南窗詩·其一
作者：劉攽
朝代：宋

習靜覺自逸，養恬遂忘儉。
始知一席安，不比千乘忝。
微風觸喬木，清氣襲珍簟。
心空物莫喧，神超夢無檢。
簟瓢敢望回，絃歌欣與點。
彼哉晉楚富，吾道安用慊。
南窗詩·其二
作者：劉攽
朝代：宋

抱書南窗下，日午天光亮。
陰陰夏木長，翽翽巢禽鬯。
因之省疏慢，亦喜就閒曠。
散帙寄忘懷，曲肱從所尚。
臨文眩今古，撫事雜歡悵。
勞形竟何爲，有心得非妄。
釋卷忽自娛，收視已神放。
遠從華胥遊，却立鈞天上。
萬緣倏皆空，至樂了無狀。
悲哉俗學徒，頭白迷歸向。
卜居書懷
作者：劉攽
朝代：宋

漆雕未能信，陽甫免歸居。
理以逍遥得，材由濩落疏。
狹才輕勢利，小隠幸林廬。
藿食由來事，茅茨不願餘。
南檐容曝日，側徑喜携鋤。
筋力吾如此，功名世有諸。
憶初干萬乘，徒步謁公車。
投射東堂策，歸來北闕書。
先鳴煩指日，弱羽愧吹噓。
雲雨非人力，泥塗亦詔除。
江湖輕乘雁，鐘鼓陋鶢鶋。
有道翻羞卷，迷津幸遂初。
幽棲謝車馬，至樂狎樵漁。
述作稱狂簡，誰能問起予。
占晴·其一
作者：劉攽
朝代：宋

南國無全臘，江天可喜晴。
山林開雪色，鳬雁與風聲。
春物催群動，年華强旅情。
無人同此酒，嘆息滯蠻荆。
占晴·其二
作者：劉攽
朝代：宋

蒸濕何由解，暄和自不禁。
片雲常蔽日，小雨不成霖。
蚊蟆晴明地，蛟龍老病心。
雄風不易得，無處可披襟。
原父兄近別入都寄此詩
作者：劉攽
朝代：宋

水鄉春盡事何如，綠樹陰成穀雨初。
杯裏尚餘寒食酒，城中已賣鱠殘魚。
近來慵懶非常甚，別後嬉游益便疏。
省事只圖千日醉，勞心不讀五車書。
原父舍人爰自春坊遷職史氏未更晦望旋有新命增秩諫省躋榮綸閣斐然成篇以伸歡賀
作者：劉攽
朝代：宋

近署銅龍貴，仙山策府遥。
由來稱國士，自致必雲霄。
太史題凡例，彤庭奉日朝。
除書新翰墨，受賜接晨朝。
池水通翔鳳，星垣直建杓。
泛槎輕濟海，逸御捷凌飆。
獻納當宸扆，絲綸聳具寮。
直詞明黼黻，大冊粲瓊瑶。
拜舞腰金重，歸來廐馬調。
泥書開鵠板，法駕從雞翹。
高興吟紅藥，珍辭賦洞簫。
宮花香永晝，禁漏靜通宵。
枝鵲聲何喜，原鴒意自饒。
寄言江漢客，無事老漁樵。
去陳二首·其一
作者：劉攽
朝代：宋

近關蘧舍衛，接淅孔違齊。
今日思狂簡，儒生自滑稽。
歸歟那慍見，去矣約輕齎。
潁水清如鏡，風波定弗迷。
去陳二首·其二
作者：劉攽
朝代：宋

禮賢齊相國，愛客鄭尚書。
徐孺曾懸榻，馮公預食魚。
甘棠勿剪伐，客館遂邱墟。
長鋏還相語，冥鴻幸起予。
又二首·其一
作者：劉攽
朝代：宋

萬國依無外，三登頌太平。
樵夫亦談道，耆舊莫知兵。
雲去仙鄉遠，龍來寶鼎成。
西風動閶闔，哀涕不勝情。
又二首·其二
作者：劉攽
朝代：宋

供張連三輔，梯航會九圍。
屬車疑晚駕，清蹕望來歸。
草露淒金闕，松風颺玉衣。
舊傳當脫躧，遥見五雲飛。
又十二韵
作者：劉攽
朝代：宋

絕境可遺老，清心仍去邪。
樓頭喧燕雀，川面動龍蛇。
碧瓦浮煙素，朱甍麗日赮。
倚風時坐嘯，乘月更吹笳。
庭樾交傾蓋，池房雜舞髽。
凉秋乘爽塏，吉歲驗汙邪。
厨釀全欺魯，兒歌習陋巴。
林珍餉桃李，溪飯列魚蝦。
勝賞須神會，浮名祇盜夸。
誰能貪課最，本自學禪迦。
羈旅枝栖鵲，田園舍負蝸。
蕭條看白鬢，早晚得丹砂。
又和魏秀才
作者：劉攽
朝代：宋

川原惟漢廣，雷雨向春深。
望望三農事，悠悠一歲心。
月離初候畢，龍見亦推壬。
向夕風翻海，中天電爍金。
農占不騎晦，史例足書霖。
至治無饑穰，元和蔑旱涔。
遷鸚殊自喜，倦客獨悲吟。
未必魚生釜，聊因酒貰琴。
奮身從嫖姚，走馬過雕陰。
辜負封侯骨，棲遲沔水潯。
又次韵酬著作見寄
作者：劉攽
朝代：宋

粗了文書過目前，公餘賓宴即歡然。
臘醅趁熟先春味，官燭供燒合夜煙。
惡土一番生好木，涸池三面秀紅蓮。
不知尚有思人否，吟咏來詩幾絕編。
叔父寄李氏庶子泉銘
作者：劉攽
朝代：宋

翠壁清泉庶子銘，文工境絕兩知名。
埋藏雲外山神護，流落人間俗眼驚。
恨不陪遊如阮籍，遠憐模寫到蠻荆。
古書豈獨記名姓，自恐疏慵學不成。
古信陵行
作者：劉攽
朝代：宋

薛公藏賣漿，毛公藏博徒。
侯嬴抱關叟，朱亥市井徒。
我思信陵君，下此四丈夫。
富貴胡爲棄貧士，能令君存爲君死。
古意·其一
作者：劉攽
朝代：宋

牛刀割雛雞，未足爲深恥。
奈何狐父戈，資以斸牛矢。
魯人稱家丘，會計當而已。
郢匠不揮斤，其質久已死。
古意·其二
作者：劉攽
朝代：宋

秉心若松柏，潔志如雪霜。
松柏摧爲薪，雪霜晞春陽。
乃知丈夫勇，萬物無以方。
賜兮不受命，棖也安得剛。
古槐二首·其一
作者：劉攽
朝代：宋

地有藏丹井，人傳不死鄉。
南柯經腊李，黑葉勝枯楊。
甲錯龍鱗斷，花明鼠耳黄。
離宮緣望幸，仙檜儼相望。
古槐二首·其二
作者：劉攽
朝代：宋

仙人鍊形骨，枯槁不知年。
秀色倏還觀，陽和仍宛然。
今古山川異，乾坤雨露偏。
東陽無歇息，生意會綿綿。
古檜亭·其一
作者：劉攽
朝代：宋

散櫟厭爲社，枯梧非有神。
一身具松柏，千歲作秋春。
風影日亭午，露香宵向晨。
唯應仙鹿迹，不悔白頭新。
古檜亭·其二
作者：劉攽
朝代：宋

昔聞上昇檜，傳作亳宮神。
念此亦千載，玩之經一春。
凉蟬號永晝，獨鶴起清晨。
誰與畫屏幛，長令水墨新。
古詩咏歐陽永叔家白兔
作者：劉攽
朝代：宋

飛若白鷺，衆不足珍。
走若白馬，近而易馴。
古來希世絕遠始爲寶，白玉之白無緇磷。
乃知白兔與玉比，道與之貌天與神。
瑩然月魄照霜雪，紅眼顧眄珠璘㻞。
山農提携越千里，主人得之誇衆賓。
網羅脫死鷹犬避，一以潔素能超群。
清江愴神龜，大野傷麒麟。
刳腸折足不免患，智若三穴方全身。
主人好奇意不倦，有來往往蒙金銀。
老翁守株更有待，勿使珍物遺今晨。
句·其一
作者：劉攽
朝代：宋
体裁：句

寒食年年必上公。
句·其一〇
作者：劉攽
朝代：宋

更覺在天涯。
句·其一一
作者：劉攽
朝代：宋

逍遥此中意。
句·其一七
作者：劉攽
朝代：宋

解慍薰南風，截雨橫東虹。
句·其一三
作者：劉攽
朝代：宋

秋桐不識春風面。
句·其一二
作者：劉攽
朝代：宋

不負興公遂初賦，更傳中散絕交書。
句·其一五
作者：劉攽
朝代：宋

懷人棠蔽芾，招隠桂窅窊。
句·其一六
作者：劉攽
朝代：宋

炎日似流金，火雲如匹絳。
句·其一四
作者：劉攽
朝代：宋

君爲逍遥遊。
句·其七
作者：劉攽
朝代：宋

秋高千里月，暮景一帆風。
句·其三
作者：劉攽
朝代：宋

瀉湯奪得茶三昧，覓詩還窺詩一斑。
句·其九
作者：劉攽
朝代：宋

王師破金陵，兵自水窗入。
句·其二
作者：劉攽
朝代：宋

霜蟹人人得，春醪盎盎浮。
句·其五
作者：劉攽
朝代：宋

蕪城此地遠人寰，盡借江南萬疊山。
句·其八
作者：劉攽
朝代：宋

峴首習池屢能到，大堤花艷一番新。
句·其六
作者：劉攽
朝代：宋

水氣橫浮飛鳥外，嵐光平墮酒杯間。
句·其四
作者：劉攽
朝代：宋

山形雄北固，江勢逼東漸。
合加字韵兩篇二十四字成一章更互次之咏曹之土風并敘出處寄呈司年職方
作者：劉攽
朝代：宋

漢郡王封寵，周宗伯命加。
犬牙基自若，麟趾嘆于嗟。
陵谷隨人世，春秋積歲華。
洩雲餘薈蔚，浮濟變津涯。
端木倦游學，朱公精貸賒。
於今富而麗，遺俗儉寧奢。
使轍常交錯，京藩倚扞遮。
鋤鉤非盜用，簫勺換兵拏。
樸直叨三組，工夫盡兩衙。
戎容剖符虎，士氣肅旗牙。
圜土幾無訟，虛庭不禁譁。
對棋銷白晝，清嘯岸烏紗。
池館澄潮水，樓譙冠暝霞。
綠梢檐外柳，紅朵砌前花。
徙倚危欄峻，行來繚徑斜。
巢林安短翼，擅壑愧跳蛙。
夙昔未更事，游談多自誇。
奏盈方朔牘，書過惠施車。
臧室初縻迹，連城晚拜嘉。
華顛看欲落，病齒不勝齟。
珠琲輕魚目，桐絲陋馬撾。
敢論雞似鳳，願食棗如瓜。
臺妙前辭滿，安輿久卧家。
最容高尚志，那肯待青緺。
同原甫咏秘閣詔藏古器圖
作者：劉攽
朝代：宋

昔占金寶氣，天瑞告成功。
繪事今時絕，書文自古同。
剖鈎記巫錦，按刻異桓公。
塵世無由睹，崑山策府中。
同宋次道飲王史館園
作者：劉攽
朝代：宋

珍館掃塵埃，賓階餘綠苔。
凉風知廣厦，清唱急行杯。
修竹端藏日，交流靜殷雷。
歡窮有餘恨，不及壯年來。
同徐監簿作水始冰
作者：劉攽
朝代：宋

霜落歲將晏，風生水始冰。
猶殘夏蟲怪，初比玉壺凝。
氣襲璇源潔，光摇寶鑑澄。
涵虛同凜凜，履薄乍兢兢。
魚鱉悲潛伏，江湖息沸騰。
淩陰如獻納，會是却炎蒸。
同諸公晚游開寶寺福聖院
作者：劉攽
朝代：宋

微雨吹凉晚更清，老人牽强逐君行。
縱談灰燼疑燒劫，指顧樓臺似化城。
盤屈庭槐爲狡獪，扶持山薜喜縱橫。
偷閒光景易侵夜，十二街頭坊鼓鳴。